
RUSIA CONSOLIDEAZĂ PREZENŢA MILITARĂ ÎN MAREA BALTICĂ - NATO REDUCE MISIUNILE AERIENE ÎN BALTICA
Contingent militar rus de reacţie rapidă 

Preşedintele Rusiei, Vladimir Putin, a semnat un ordin care prevede “crearea unei noi forţe militare, formată din profesionişti, în scopul îmbunătăţirii capacităţilor de reacţie pe fondul tensiunilor cu Occidentul”. Planul, prezentat în decretul prezidenţial ca fiind "experimental", prevede crearea unei forţe militare care, pentru început, va avea 5.000 de membri. Contingentul de reacţie va fi format din militari care vor avea contracte pe trei ani, pentru care vor fi remuneraţi.

Serviciul militar este obligatoriu în Rusia. Armata rusă are 750.000 de membri activi şi milioane de rezervişti. Membrii contingentului de reacţie se vor antrena cu regularitate şi vor putea fi mobilizaţi rapid pentru operaţiuni militare. “Decizia lui Vladimir Putin” pare a fi “o măsură simetrică faţă de crearea forţei de reacţie rapidă a Alianţei Nord-Atlantice”
.
Se extind activităţile navale ruse în Marea Neagră, Marea Baltică şi Marea Mediterană
Liderul de la Kremlin a aprobat o serie de modificări ale reglementărilor maritime, în sensul extinderii activităţilor flotei ruse în Marea Neagră, în Marea Baltică şi Marea Mediterană, pe fondul consolidării prezenţei militare NATO, anunţă vicepremierul rus, Dmitri Rogozin. "Preşedintele Vladimir Putin a promulgat o serie de anexe la Doctrina maritimă. Amendamentele la Doctrina navală a Rusiei au devenit necesare din cauza extinderii NATO spre Est şi în contextul unificării Crimeei cu Rusia". "Erau necesare schimbări în contextul modificării situaţiei politice internaţionale şi al consolidării rolului Rusiei de mare putere navală", a subliniat Dmitri Rogozin. "Se pune un accent special pe zonele atlantică şi arctică. Suntem atenţi la zona Oceanului Atlantic, în contextul extinderii NATO spre Est şi construirii infrastructurii militare în apropierea frontierelor ruse". "Al doilea element luat în considerare este cel al unificării Crimeei şi Sevastopolului cu Rusia. În al treilea rând, există intenţia de a relua prezenţa flotei ruse în Marea Mediterană"
 a precizat vicepremierul rus.
Rusia va suplimenta capacităţile militare în Marea Baltică în contextul prezenţei militare NATO în apropierea frontierelor ruse, a afirmat Mihail Nenaşev, un oficial al armatei ruse. "Dezvoltarea Flotei din Marea Baltică este un element esenţial pentru întreaga strategie de apărare a Rusiei pe flancul vestic". "Apărarea în zona Mării Baltice va fi consolidată şi va juca un rol-cheie, în contextul tendinţelor ostile ale Statelor Unite şi Europei Occidentale. În secolul XXI, Flota baltică va domina din nou regiunea transatlantică" a apreciat oficialul militar rus. "Avem nevoie de 10-15 submarine militare suplimentare în regiunea baltică şi atlantică. În pofida dimensiunilor mici, Marea Baltică a jucat mereu un rol esenţial în Atlantic"
 a subliniat Mihail Nenaşev.
Rusia a decis şi consolidarea prezenţei militare în Marea Neagră, pe fondul tensiunilor cu Alianţa Nord-Atlantică din cauza crizei din Ucraina. O fregată şi două submarine militare se vor alătura, până la sfârşitul anului, Flotei ruse din Marea Neagră, au anunţat Forţele navale ruse. "Anul acesta, ne aşteptăm ca fregata Grigorovici să se alăture Flotei din Marea Neagră, în Sevastopol; de asemenea, două submarine militare vor fi trimise la baza din Novorosisk"
 a declarat amiralul Alexander Vitko, comandantul grupului naval. Porturile Sevastopol şi Novorosisk se află pe litoralul nordic al Mării Negre. Flota rusă de la Marea Neagră a finalizat procesul de instruire a echipajelor submarinelor Novorosisk, Rostov-pe-Don, Stari Oskol şi Krasnodar, a precizat comandantul Flotei ruse de la Marea Neagră. Pe fondul tensiunilor Rusiei cu NATO, Flota rusă de la Marea Neagră a primit, în 2014, două submarine cu propulsie hibridă - diesel/electric - de tip 636.3, Novorosiisk şi Rostov-pe-Don.
Vladimir Putin a participat în 26 iulie la ceremoniile organizate cu ocazia Zilei Forţelor Navale ruse, în regiunea rusă Kaliningrad. Cu această ocazie, comandantul Forţelor navale ruse, amiralul Viktor Cirkov, a anunţat că flota rusă va primi, înainte de sfârşitul acestui an, zece nave militare noi şi 40 de ambarcaţiuni militare de susţinere. "După anul 2015, intenţionăm să construim noi submarine din clasa Borei, Iasen şi Lada"
 a precizat Viktor Cirkov.

Premierul Rusiei, Dmitri Medvedev, a îndemnat liderii politici europeni să facă tot posibilul pentru a menţine "relaţiile de prietenie" cu Rusia. Dmitri Medvedev a făcut aceste declaraţii în Slovenia, la o ceremonie dedicată prizonierilor de război ruşi decedaţi la Vrsic, în Al Doilea Război Mondial. "Faptul că la ceremonia de astăzi sunt atât sloveni, cât şi ruşi demonstrează prietenia continuă şi tradiţia minunată dintre cele două popoare. Apreciem foarte mult acest lucru", a afirmat şeful guvernului de la Moscova. "Politicienii europeni trebuie să facă totul pentru a continua relaţiile de prietenie, pentru că popoarele doresc acest lucru"
.

Rusia, „preocupată de sistemele antirachetă din Europa”, va lua “măsuri simetrice”
Armata rusă este preocupată de instalarea sistemelor NATO antirachetă în România, Polonia şi în alte ţări europene, urmând să ia măsuri pentru contracararea acestor ameninţări, a afirmat colonelul Oleg Puşni, directorul Institutului de cercetare al Ministerului rus al Apărării. "Aceste rachete ar urma să fie instalate în Polonia şi România înainte de anul 2018. Observăm că Statele Unite creează noi sisteme antirachetă. Da, credem că vor apărea noi sisteme de tip SM-3 care vor fi o ameninţare pentru Rusia. Testele efectuate anul acesta cu sisteme SM-3 au generat preocupare",a declarat Oleg Puşni. Potrivit oficialului militar rus, Statele Unite ar intenţiona să modernizeze aproximativ 50 de nave militare pentru a le folosi la extinderea sistemului antibalistic. "Până în anul 2020, ne aşteptăm ca 48-49 de nave militare americane să fie modernizate, pentru a fi folosite la sistemul antibalistic. Americanii au anunţat clar aceste planuri". "Vom lua măsuri tehnice adecvate împotriva acestor ameninţări. Suntem convinşi că putem găsi un răspuns adecvat"
 a subliniat oficialul rus.
La mijlocul  lunii iulie,  Rusia a cerut Statelor Unite şi Alianţei Nord-Atlantice să renunţe la extinderea sistemului antirachetă, în contextul acordului cu Iranul. Acordul nuclear cu Iranul nu elimină ameninţarea balistică, a răspuns un reprezentant al Alianţei Nord-Atlantice, precizând că planul sistemului antirachetă va fi implementat şi explicând că elementele antibalistice din România şi Polonia nu sunt îndreptate împotriva Rusiei. "Ameninţarea balistică la adresa NATO este în creştere. Numeroase ţări deţin sau încearcă să dobândească tehnologie balistică. Acordul internaţional cu Iranul nu modifică situaţia. Sistemul antirachetă va proteja aliaţii europeni ai NATO de ameninţările balistice, deci este justificat atât timp cât rachetele balistice există şi au capacitatea de a atinge partea europeană a NATO" a declarat un oficial NATO, sub protecţia anonimatului. "Scopul este contracararea tuturor ameninţărilor din afara zonei euroatlantice. Sistemul antirachetă nu este antirus. Geografia şi fizica nu permit sistemului NATO să doboare rachete antibalistice intercontinentale din bazele militare construite în Polonia şi România"
.

Reprezentantul NATO a făcut aceste declaraţii ca reacţie la afirmaţiile ministrului rus de Externe, Serghei Lavrov, care a afirmat că Rusia se aşteaptă ca Statele Unite şi NATO să anuleze planul de instalare a elementelor antibalistice în Europa în contextul acordului marilor puteri cu Iranul, în domeniul nuclear. Potrivit şefului diplomaţiei ruse, Moscova aşteaptă ca administraţia Obama să abandoneze planurile de construire a unui sistem antirachetă în Europa, dat fiind că Washingtonul a prezentat proiectul antibalistic ca fiind îndreptat împotriva unor ţări precum Iranul şi Coreea de Nord, care nu se conformează reglementărilor internaţionale. 
Serghei Lavrov a amintit că preşedintele Statelor Unite, Barack Obama, a declarat la Praga, în anul 2009, că nu ar mai fi necesară crearea unui segment european al sistemului antirachetă dacă va fi soluţionată criza nucleară iraniană. "De aceea, astăzi le-am atras atenţia colegilor noştri americani asupra acestui fapt şi aşteptăm o reacţie"
 a declarat, în 14 iulie, ministrul rus de Externe. Rusia a exprimat, în mod repetat, preocupări legate de elementele antirachetă care vor fi instalate în România, Polonia, Spania şi Turcia. Nikolai Patruşev, secretarul Consiliului rus pentru Securitatea Naţională, a afirmat că sistemele antibalistice ale Alianţei Nord-Atlantice sunt îndreptate împotriva Rusiei şi Chinei.

Statele Unite şi NATO au precizat, de mai multe ori, că elementele antirachetă instalate în Europa nu sunt îndreptate împotriva Rusiei, având rolul de a contracara ameninţări provenind din ţări care nu se conformează reglementărilor internaţionale, precum Iranul. Departamentul american al Apărării a anunţat, în 2014, că va efectua studii privind impactul asupra mediului pentru eventuala construire a patru sisteme terestre antirachetă pe Coasta de Est a Statelor Unite, pe fondul recomandărilor de reconfigurare a dispozitivului de apărare. Michael Gilmore, director în cadrul Pentagonului responsabil de Teste operaţionale şi evaluarea dispozitivelor de apărare, a recomandat Agenţiei americane pentru Apărarea Antirachetă reconfigurarea dispozitivului antibalistic terestru, după o serie de teste eşuate din ultimii ani. Studiile privind impactul asupra mediului vor dura aproximativ 24 de luni, iar decizia privind construirea sistemelor antirachetă va fi luată în funcţie de rezultate. Cele patru amplasamente propuse sunt: Fort Drum - statul New York, poligonul naval SERE - Portsmouth, statul Maine), Baza Ravenna - Ohio şi Baza Custer - statul Michigan.

Sistemul american de apărare antibalistică operează cu interceptoare terestre - fixe şi mobile - şi maritime, capabile să lanseze rachete pentru interceptarea unor dispozitive cu rază scurtă, medie şi lungă de acţiune înainte de a intra în spaţiul aerian şi în zona teritorială a Statelor Unite. Cel puţin 13 sisteme terestre de interceptare antirachetă există pe Coasta de Vest a SUA, la Fort Greely - Alaska şi Vandenberg - California. Până în anul 2017, în vestul SUA vor exista, în total, 44 de rampe de interceptoare antirachetă. Sistemul Aegis, instalat pe nave militare sau pe platforme maritime, are rolul de a intercepta rachete cu rază scurtă şi medie de acţiune. În prezent, există cel puţin 24 de sisteme Aegis instalate pe nave militare americane, majoritatea patrulând în Oceanul Pacific. Tot sisteme Aegis urmează să fie utilizate în planul de creare a unui "scut antirachetă" NATO în Europa, scopul declarat fiind contracararea ameninţărilor reprezentate de ţări precum Iranul. Sisteme Aegis adaptate pentru uz terestru - Aegis Ashore - urmează să fie instalate în România şi în Polonia. O altă componentă a sistemului antibalistic este sistemul terestru mobil de mare altitudine THAAD, instalat pe camioane militare.

Parlamentar rus: “strategia scutului antirachetă din Europa se bazează pe minciuni” 

Planurile NATO de a-şi consolida apărarea antirachetă în pofida acordului încheiat cu Iranul înseamnă că întreaga strategie a scutului antirachetă din Europa se bazează pe minciuni, a declarat Aleksei Puşkov, preşedintele Comisiei de Afaceri Externe din Duma rusă. Iranul şi marile puteri din grupul P5+1 - SUA, Marea Britanie, Franţa, Rusia, China şi Germania - au ajuns la un acord privind programul nuclear iranian. După încheierea acordului, ministrul rus de Externe, Serghei Lavrov, a precizat că Rusia se aşteaptă ca Statele Unite şi NATO să anuleze planul de instalare a elementelor antibalistice în Europa. "Este clar că acordul cu Iranul va influenţa situaţia generală în Orientul Mijlociu, în nordul Africii şi în zona Golfului Persic"
 a precizat şeful diplomaţiei ruse

"Întreaga strategie a proiectului american antirachetă din Europa se bazează pe minciuni", a declarat Aleksei Puşkov. "Iniţial au vorbit despre ameninţarea rachetelor din Iran, deşi Teheranul nu avea nici rachete şi nici motive pentru un asemenea atac. Apoi au vorbit despre ameninţarea imaginară reprezentată de Coreea de Nord, care este în partea cealaltă a globului. Acum vorbesc despre 30 de ţări care ar ameninţa să lanseze rachete spre Europa. Când li se solicită să numească măcar zece ţări, ne spun că sunt informaţii clasificate", a adăugat. "Oficialii NATO vin aici ca nişte ipocriţi şi mincinoşi, pentru că proiectul lor antirachetă este de fapt îndreptat împotriva capacităţilor nucleare ale Rusiei. Nedorind să recunoască acest lucru, ei recurg la minciuni"
 a conchis preşedintele Comisiei de Afaceri Externe din Duma rusă.

Anterior, Vladimir Putin avertizase că Rusia îşi va dezvolta capacităţile ofensive şi intenţionează să creeze sisteme care pot depăşi elementele antirachetă instalate de NATO în ţările europene. "Statele Unite au ieşit în mod unilateral din Acordul privind apărarea antirachetă, un pilon al sistemului de securitate internaţional. În acest caz, oare tot Rusia a dat dovadă de agresivitate? Noi nu facem decât să răspundem ameninţărilor care ne vizează. Şi o facem în mod limitat, pentru a garanta securitatea Rusiei. Sau, poate că cineva se aştepta să predăm armele?" a declarat Vladimir Putin. "Într-o perioadă, le-am propus partenerilor noştri americani să construim împreună un sistem de apărare antirachetă: Rusia, SUA şi Europa. Propunerea noastră a fost respinsă. Atunci ne-am gândit: este un sistem costisitor şi încă nu îi cunoaştem eficienţa. Normal că, pentru a garanta partea noastră a echilibrului strategic, vom dezvolta potenţialul ofensiv strategic şi ne gândim să creăm sisteme care să poată depăşi sistemul antirachetă al NATO. Vă pot spune că am făcut progrese importante în această direcţie" a atras atenţia liderul de la Kremlin. "Rusia nu are o atitudine conflictuală faţă de nimeni; oricum, în aceste probleme, după cum spunea Otto von Bismarck, nu contează discursul, ci potenţialul. Care sunt capabilităţile militare? Bugetul militar al Statelor Unite depăşeşte cheltuielile militare ale tuturor ţărilor lumii, în comun. Bugetul NATO este de zece ori mai mare decât cel al Rusiei. Rusia nu mai are baze militare în străinătate. Politica noastră nu mai are caracter mondial, ofensiv sau agresiv"
 a dat asigurări preşedintele rus

Afirmaţiile lui Vladimir Putin au apărut ca o replică la informaţia potrivit căreia administraţia Barack Obama analizează un plan care prevede instalarea de rachete nucleare în Europa şi Asia pentru a putea distruge ţinte nucleare pe teritoriul Rusiei. Mai precis, potrivit Associated Press, Pentagonul analizează "în mod activ" posibilitatea folosirii armelor nucleare împotriva unor ţinte militare din Rusia, ca reacţie la presupusa încălcare de către Moscova a Tratatului Forţelor Nucleare Intermediare, semnat în anul 1987. Rusia respinge acuzaţiile privind încălcarea INF prin testarea unor rachete de croazieră cu rază de acţiune între 500 şi 1.000 de kilometri. 

Potrivit unui document neclasificat - respectiv, un raport elaborat de generalul Martin Dempsey, şeful Statului Major Interarme al Statelor Unite - Pentagonul analizează trei modalităţi pentru contracararea Rusiei: instalarea sistemelor antirachetă în Europa pentru doborârea rachetelor ruse după lansare; atacuri cu arme convenţionale asupra unor obiective militare din Rusia; alte "capacităţi de contracarare", implicând atacuri cu rachete nucleare împotriva unor ţinte militare din Rusia. "Opţiunile merg atât de mult cât s-ar putea - fără a se spune explicit - în sensul îmbunătăţirii capacităţilor nucleare americane de a distruge ţinte militare pe teritoriul Rusiei". Robert Scher, consilier pentru Strategii Nucleare al secretarului american al Apărării, Ashton Carter, declara în Congresul SUA, în aprilie, că, "sistemele de contracarare vor consta în atacarea unei rachete la sol, în Rusia"
.

Preşedinţia Rusiei a anunţat că analizează cu atenţie informaţiile despre presupusa reconfigurare a capacităţilor strategice nucleare americane. "Vom analiza cu atenţie informaţiile despre posibila mobilizare a rachetelor americane în Europa"
 a declarat, Dmitri Peskov, purtătorul de cuvânt al Kremlinului.

Rusia acuza, în martie, că sistemele antirachetă care urmează să fie instalate în România şi Polonia reprezintă încălcări ale prevederilor Tratatului forţelor nucleare intermediare. Serghei Riabkov, adjunct al ministrului rus de Externe, a subliniat că aceste instalaţii utilizează echipamente pentru lansări verticale de tip MK-41 - echivalentul tehnologiilor de tip Aegis. Sistemele sunt utilizate pentru rachete cu rază medie şi lungă de acţiune, “sisteme interzise prin Tratatul forţelor nucleare intermediare” a atenţionat oficialul rus. Acordul Forţelor Nucleare Intermediare, semnat de SUA şi URSS în 1987 şi intrat în vigoare pe 1 iunie 1988, obligă ambele părţi să distrugă toate rachetele balistice şi de croazieră cu raze de acţiune cuprinse între 500 şi 5.500 de kilometri. 
Ca reacţie la acuzaţiile Moscovei, Preşedinţia Statelor Unite a comunicat că sistemul american de apărare antirachetă care va fi amplasat în România nu încalcă Tratatul forţelor nucleare intermediare În replică, Viktor Ozerov, preşedintele Comisiei pentru Apărare şi Securitate din Senatul rus, a afirmat că Moscova s-ar putea retrage din Tratatul privind Forţele nucleare cu rază medie de acţiune dacă Statele Unite vor staţiona în Europa rachete îndreptate spre ţinte din Rusia. "Dacă Statele Unite decid să-şi sporească dispozitivele militare în Europa de Est şi aceste dispozitive sunt îndreptate împotriva Rusiei, aceasta va avea suficiente forţe şi mijloace pentru a da un răspuns adecvat: de la ieşirea efectivă din Tratatul INF, până la consolidarea bateriilor de sisteme cu rachete Iskander de-a lungul frontierelor sale occidentale"
 a declarat senatorul rus. El a menţionat că Rusia îşi respectă integral angajamentele asumate în cadrul Tratatului INF şi că Washingtonul recunoaşte deschis că nu are nici o dovadă a încălcării acestui document de către Moscova. Viktor Ozerov a apreciat că este absurd ca Rusia să fie ameninţată cu staţionarea de rachete în Europa. "Şantajul ar fi absurd în contextul actual în care Rusia posedă o triadă puternică de arme nucleare", a precizat el. "Potenţialul forţelor armate ruse este în măsură să contracareze orice ameninţare"
.

NATO reduce nivelul misiunilor aeriene de patrulare în regiunea baltică

NATO a anunţat că, începând din luna septembrie, îşi reduce misiunile de patrulare aeriană în ţările baltice, la care a recurs pentru ca a descuraja o agresiune a Rusiei vizând Lituania, Letonia şi Estonia, state membre ale Alianţei Nord-Atlantice. "Începând de la 1 septembrie, NATO va afecta opt aeronave în cadrul misiunilor aeriene de patrulare în ţările baltice" a anunţat Carmen Romero, purtător de cuvânt a Alianţei Nord-Atlantice. Statele membre NATO au crescut numărul aeronavelor care patrulează în regiunea baltică, în urma escaladării tensiunilor dintre Rusia şi Occident, din cauza conflictului din Ucraina. "Acest nivel este, chiar şi în aceste condiţii, dublu în comparaţie cu cel de dinaintea crizei Rusia-Ucraina" a subliniat Carmen Romero. "Înainte de criză, misiunea număra de obicei patru aeroave de fiecare rotaţie, toate cu baza la Siauliai în Lituania"
 a precizat.

Ministrul lituanian al Apărării, Jouzas Olekas, a declarat că decizia nu va afecta securitatea Balticii, minimalizând această decizie. "Recent, nu au existat încălcări ale spaţiului aerian. Aeronave ruseşti au fost escorate în multe rânduri, dar am evitat încălcările" a precizat oficialul lituanian. "Având în vedere acest lucru, decizia a fost luată în baza unei folosiri prin rotaţie a resurselor"
.

Kremlinul a criticat consolidarea prezenţei NATO la frontiera Rusiei, iar Ministerul rus de Externe a catalogat exerciţiile militare desfăşurate, în luna iulie, în Ucraina drept "provocatoare"
. Comandantul NATO pentru Europa Centrală şi de Est, Hans-Lothar Domröse declara în iunie, că este necesar ca Alianţa Nord-Atlantică să furnizeze armament suplimentar ţărilor baltice. "Avem nevoie să le frunizăm aliaţilor noştri armament modern şi eficient - ca de exemplu elicoptere, tancuri, sisteme de rachete antiaeriene şi artilerie grea - şi să-i formăm să folosească acest echipament”
. NATO a anunţat că, în 2014, a trimis avioane de vânătoare în misiuni de interceptare şi escortare de 524 de ori. În 442 de cazuri a fost vorba despre reacţii faţă de activitatea Rusiei.
Putin deschide frontul arctic

Potrivit The Wall Street Journal, Vladimir Putin îşi concentrează atenţia către nord, spre Arctica, militarizând unele dintre cele mai îndepărtate zone ale Europei. "Este greu de înţeles exact ce vor ruşii", a declarat ministru finlandez de Externe, Timo Soini. "Dar, eu sunt sigur că ei ştiu. Sunt maeştri ai şahului, iar dacă ceva poate fi luat, îl vor lua"
, a mai precizat acesta. Ziarul comentează că declaraţia face referire la un vechi proverb potrivit căruia "un cazac va lua tot ce nu este fixat la sol". Arctica este deosebit de atractivă pentru Rusia din mai multe motive, cele mai importante fiind controlarea accesului în Marea Nordului şi exploatarea resurselor energetice bogate din această zonă.
Rusia a revendicat la Organizaţia Naţiunilor Unite suveranitatea asupra a peste un milion de kilometri pătraţi în regiunea Arctica, într-o zonă bogată în hidrocarburi. “Solicitarea oficială formulată de Rusia va accelera cursa revendicărilor într-o zonă nelocuită a Terrei, dar bogată în zăcăminte disputate de ani întregi cu Statele Unite, Canada, Norvegia şi Danemarca. În cererea depusă la Comisia specială ONU pentru delimitarea platoului continental, Moscova a argumentat că, pe baza unor dovezi ştiinţifice, ar avea suveranitate asupra a 1,2 milioane de kilometri pătraţi suplimentari în regiunea arctică”
. Organizaţia Naţiunilor Unite ceruse dovezi din partea Rusiei în acest sens, în anul 2001.

Dreptul maritim stabileşte în prezent că un stat are dreptul la suprafeţe aflate la cel mult 200 de mile marine (380 de kilometri de ţărmul propriu), oferind posibilitatea exploatării resurselor în aceste limite. Însă Moscova susţine că platoul continental rus din Arctica este mult mai amplu decât se estima până acum. 

Rusia expulzează un diplomat suedez, după o măsură similară a Suediei

Ministerul rus de Externe a decis expulzarea unui diplomat suedez, ca reacţie la o măsură similară a guvernului de la Stockholm. "Măsura a fost luată ca reacţie la o acţiune neprietenoasă faţă de un diplomat rus din Stockholm" a comunicat Ministerul rus de Externe. Moscova nu a oferit detalii despre diplomatul expulzat de Suedia. "Guvernul de la Stockholm poartă întreaga responsabilitate pentru consecinţele acestei provocări" a subliniat diplomaţia rusă.

Johan Tegel, purtătorul de cuvânt al Ministerului suedez de Externe, a confirmat că autorităţile ruse au expulzat un angajat al ambasadei Suediei din Moscova. "Înţelegem că Rusia consideră această măsură o reacţie la cererea noastră adresată unui angajat al ambasadei ruse de a părăsi Suedia. Guvernul de la Stockholm a luat această decizie după ce s-a descoperit că acest angajat al ambasadei Rusiei s-a implicat în activităţi incompatibile cu prevederile Convenţiei de la Viena"
. 

Anterior, Serviciul suedez de securitate acuzase Rusia că foloseşte o treime din personalul diplomatic din Suedia pentru activităţi de spionaj. Relaţiile dintre Rusia şi Suedia s-au deteriorat în ultimul an, din cauza crizei ucrainene.
GRECIA, DE LA UN “REFERENDUM ISTORIC” ANTI-AUSTERITATE LA ACCEPTAREA ACORDULUI CU CREDITORII INTERNAŢIONALI
Referendum istoric: grecii au votat împotriva măsurilor de austeritate

Premierul elen, Alexis Tsipras, a decis organizarea unui referendum prin care grecii să decidă dacă acceptă măsurile de austeritate propuse de creditorii ţării. Aproximativ 9,8 milioane de greci au fost chemaţi la urne. Întrebarea adresată la referendum a fost: "Ar trebui acceptată propunerea formulată către Eurogrup, pe 25 iunie, de Comisia Europeană, de Banca Centrală Europeană şi de Fondul Monetar Internaţional?" Prima căsuţă pe buletinul de referendum a fost "nu" - a doua, "da".

La referendumul din 5 iulie, cetăţenii greci au votat în proporţie de 61,28% împotriva măsurilor propuse de creditorii internaţionali, 38,72% pronunţându-se în favoarea acestora. Prezenţa la urne a fost de 62,51%. Ministrul elen de Finanţe din epocă, Yannis Varoufakis, a pledat cauza respingerii condiţiilor creditorilor, acuzând de "terorism"
 Comisia Europeană, Banca Centrală Europeană şi Fondul Monetar Internaţional. Curtea supremă administrativă din Grecia a stabilit, în 3 iulie, că referendumul programat pe tema condiţiilor negociate cu creditorii internaţionali, este constituţional. Consiliul Europei anunţase, anterior, că referendumul convocat în Grecia nu întruneşte condiţiile internaţionale de organizare, argumentând că a fost programat cu doar o săptămână înainte.
Preşedintele Greciei, Prokopis Pavlopoulos, a lansat un apel la unitate în societatea greacă indiferent de rezultatul referendumului pe tema situaţiei economice. "Această zi aparţine în totalitate cetăţenilor. Ei sunt chemaţi să voteze în conformitate cu propriile conştiinţe şi ghidaţi de cele mai bune interese ale naţiunii, pentru viitorul ţării şi al poporului", a declarat Prokopis Pavlopoulos. "Indiferent de rezultatul referendumului, avem obligaţia de a merge înainte, începând de mâine, într-o unitate absolută. Aşa au făcut predecesorii noştri în momentele cruciale cruciale ale istoriei şi aceasta este obligaţia noastră astăzi. Vom merge înainte împreună"
 a subliniat preşedintele elen. De asemenea, Ieronim al II-lea, şeful Bisericii Ortodoxe Elene, Arhiepiscop al Atenei şi al Întregii Grecii, a lansat un apel la uniune naţională.
Alexis Tsipras, a votat la referendumul pe tema reformelor economice, îndemnând grecii să-şi “ia destinul în propriile mâini”. "Nimeni nu poate ignora mesajul de hotărâre al unui popor care îşi ia destinul în propriile mâini"
 a declarat AlexisTsipras după ce a votat la o secţie din Atena. Premierul grec le-a mulţumit grecilor, în seara de 5 iulie, pentru respingerea propunerilor creditorilor internaţionali, precizând că referendumul pe care l-a iniţiat se înscrie în cadrul european şi nu reprezintă o ruptură între Grecia şi UE. "Începând de mâine, Grecia se va întoarce la masa de negocieri" a punctat Alexis Tsipras după anunţarea rezultatelor parţiale care au indicat victoria taberei antiausteritate. "Prima noastră prioritatea va fi de a reface funcţionarea sistemului bancar şi de a readuce stabilitatea economică"
. 

Ministrul grec al Apărării, politicianul de extremă-dreapta Panagiotis Kammenos, liderul partidului de extremă-dreapta Grecii Independenţi. a declarat, după ce a votat la Atena, că "poporul trebuie să decidă". "Lumea nu trebuie să se teamă de poporul grec". "Bancomatele? Au fost închise de opoziţie"
 a acuzat Panagiotis Kammenos, sugerând că în spatele închiderii băncilor greci ar fi o manevră internaţională inspirată de opoziţia de centru-dreapta şi centru-stânga.
"Moneda unică şi democraţia sunt compatibile", a declarat Yanis Varoufakis după ce a votat într-o suburbie a Atenei. "Este o sărbătoare a democraţiei. În ultimii cinci ani, eşecurile enorme ale Eurogrupului au generat ultimatumuri la care poporul grec nu a putut răspunde. Astăzi, poporul grec poate da un răspuns”
. 

Potrivit Sunday Times, guvernul Greciei ar fi elaborat un plan secret de securitate, prevăzând mobilizarea armatei în principalele oraşe, pentru ipoteza înregistrării de violenţe după sfârşitul referendumului pe tema măsurilor de austeritate.   Planul secret - Nemesis - presupunea mobilizarea unor patrule militare pe străzile marilor oraşe după încheierea referendumului. pe tema situaţiei economice. Armata Greciei a evitat mult timp să se implice în politică, astfel încât mobilizarea militarilor pentru menţinerea ordinii ar fi fost o situaţie extrem de sensibilă într-o ţară în care au avut loc, de-a lungul timpului, numeroase lovituri de stat militare. În afară de militari, 2.000 de agenţi de poliţie au primit ordinul de a proteja sediile marilor bănci din Atena şi Salonic, în contextul stării de nervozitate a cetăţenilor, generată de limitele la extragerea banilor de la bancomate. 
Reacţii politice internaţionale 
Oficiali politici din state europene s-au pronunţat legat de referendumul din Grecia. Astfel, Berlinul a considerat "greu de imaginat" începerea unor noi negocieri. Sute de militanţi de stânga au sărbătorit, în seara de 5 iulie, la Paris. Acţiunile europene au deschis  în scădere, a doua zi. Rezultatul votului i-a încântat pe opozanţii Uniunii Europene, în timp ce preţul petrolului a scăzut cu până la 4%.  

Angela Merkel a apreciat că nu există nici o bază pentru negocierea unui nou pachet de salvare destinat Atenei, în urma respingerii decisive a reformei şi tăierilor bugetare prin referendum, a declarat un purtătorul de cuvânt al guvernului german. Angela Merkel a considerat plebiscitul drept "o clarificare" a poziţiei elene, cu precizarea că "uşa negocierilor rămâne deschisă". Referendumul reprezintă o respingere a principiului ajutorării europene, care are la bază solidaritatea şi efortul individual, a subliniat purtătorul de cuvânt al guvernului de la Berlin. Ministrul german al Economiei, Sigmar Gabriel, a denunţat referendumul organizat în Grecia, apreciind că premierul grec Alexis Tsipras a "aneantizat ultima pasarelă prin care un compromis ar fi putut fi găsit". Noi negocieri sunt "greu de imaginat", întrucât Alexis Tsipras "a tăiat ultimele punţi"
 dintre Grecia şi Europa, a declarat oficialul german. 
Fostul premier francez Alain Juppé a îndemnat Uniunea Europeană să "organizeze" ieşirea Greciei din zona euro în mod "nedramatic", la o zi după respingerea prin referendum a planului creditorilor. "Grecia nu mai este în măsură (…) să asume disciplina din zona euro. Încercarea de a o menţine în zona euro cu orice preţ, prin aranjamente de circumstanţă, ar fragiliza întregul sistem", a declarat fostul premier francez. "Este necesar să o ajutăm să-şi organizeze ieşirea din zona euro în mod nedramatic", a subliniat Alain Juppé, "ceea ce nu înseamnă că este necesar să iasă şi din Uniunea Europeană". Grecia "trebuie, dacă doreşte acest lucru, să-şi păstreze locul în UE, la fel cu celelalte state membre care nu au aderat la zona euro"
. 
Grecia a făcut "un pas spre ieşirea din zona euro", a apreciat ministrul adjunct rus al Economiei, Aleksei Lihaciov. Cu toate acestea, el a afirmat că este prematur să se spună dacă Grecia "va merge până la capătul drumului". "O eventuală ieşire a Greciei din zona euro ar fi o terapie de şoc pentru Uniunea Europeană" a precizat el, adăugând că se aşteaptă, "în primă fază, la o prăbuşire a euro în faţa dolarului, dar nu în manieră catastrofală"
. 

Preşedintele italian Sergio Mattarella le-a solicitat europenilor să-şi arate "solidaritatea" faţă de Grecia, care "face parte din Europa". De asemenea, le-a cerut liderilor greci să dea dovadă de acelaşi spirit. Şeful statului italian a apreciat că decizia cetăţenilor greci trebuie tratată cu "respect". Uniunea Europeană are nevoie de "scenarii inedite, care să le ceară tuturor un simţ al responsabilităţii, o viziune pe termen lung şi strategică" a subliniat el. Zona euro "este în măsură să facă faţă unei crize de încredere şi unor eventuale atacuri speculative"
, a asigurat un comunicat al Ministerului italian al Economiei şi Finanţelor. 

Reacţii economice 

Pieţele energiei şi mărfurilor au fost dominate, imediat după referendumul din Grecia, de reticenţa investitorilor la plasamente riscante. Preţurile au scăzut puternic, mai ales cele ale petrolului şi metalelor industriale, “din cauza temerilor provocate de o posibilă ieşire a Greciei din zona euro”
. 

Chiar şi aurul, considerat plasament sigur de către investitori, nu s-a ridicat la înălţimea aştptărilor, pe piaţă având loc vânzări extinse. Preţul aurului cu livrare în august a scăzut cu 40 de cenţi, la 1.163,1 dolari uncia. Incapacitatea aurului de a creşte, după un declin de aproape 10% consemnat în ultima săptămână din iunie, în pofida crizei elene, a luat prin surprindere investitorii.

La bursa americană Nymex, contractele futures pentru petrolul cu livrare în august au fost în declin cu 4,25%, respectiv 2,4 dolari, la 54,5 dolari pe baril. La Londra, preţul petrolului Brent a fost în scădere cu 2,2%, sau cu 1,31 dolari, la 59 dolari pe baril.

Preţul petrolului este scăzut, în special în SUA, din cauza nivelului neaşteptat de ridicat al stocurilor. 

Preţurile metalelor au fost, la rândul lor, afectate de rezultatul referendumului din Grecia, investitorii fiind îngrijoraţi că incertitudinile ar putea influenţa negativ creşterea economiei mondiale. Contractele pentru cuprul cu livrare în septembrie au scăzut cu 3,6%, respectiv 10 cenţi, la 2,539 dolari livra.
Acţiunile europene au deschis în scădere după votul din Grecia. “Acţiunile marilor companii europene au început tranzacţiile de luni 6 iulie în scădere, în frunte cu titlurile italiene şi portugheze”
. Indicele FTSE MIB al bursei din Milano a fost în declin cu 2,4%, iar PSI 20 al bursei din Lisabona cu 1,8%. În Spania, indicele IBEX al bursei din Madrid a fost în scădere cu 1,3%. Bursa din Atena era închisă încă din data de 29 iunie, la fel ca şi băncile, autorităţile elene impunând controlul capitalului înainte de referendum. Indicele pan-european Stoxx 600 a fost în scădere cu 1%, cel mai mare declin fiind înregistrat de bănci. 
Reacţia euroscepticilor

Rezultatul referendumului din Grecia a provocat satisfacţie în rândul opozanţilor Uniunii Europene, care au apreciat că întregul proiect european, inclusiv moneda euro, este pe moarte. Respingând cerinţele creditorilor internaţionali la referendum, grecii au dat una dintre cele mai mari lovituri eforturilor Europei de a crea o uniune monetară solidă, de la lansarea euro în 1999. "Proiectul UE este acum pe moarte", a afirmat Nigel Farage, liderul Partidului Independenţei din Marea Britanie - formaţiune antieuropeană care a obţinut 12,6% din voturi, dar un singur loc în Parlament, la alegerile generale de la 7 mai. "Este fantastic să vezi curajul poporului grec în faţa intimidării politice şi economice a Bruxellesului", a adăugat Nigel Farage, exprimându-şi speranţa că britanicii vor urma exemplul grecilor la referendumul pe care premierul David Cameron s-a angajat să îl organizeze până la sfârşitul anului 2017 pe tema menţinerii Marii Britanii în Uniunea Europeană.

Dacă Grecia va ieşi din zona euro, opozanţii britanici ai Uniunii Europene vor avea “fundalul ideal” pentru referendumul privind apartenenţa Marii Britanii la blocul comunitar. "Haosul general din jurul crizei greceşti este o tragedie care subliniază slăbiciunea şi inflexibilitatea instituţiilor europene"
 a declarat Richard Tice, om de afaceri britanic care finanţează campania pentru ieşirea Marii Britanii din UE.

Marine Le Pen a declarat că rezultatul este o victorie împotriva "oligarhiei Uniunii Europene". "Statele europene ar trebui să profite de acest eveniment să se strângă la masa negocierilor, să ia act de eşecul euro şi al austerităţii şi să organizeze dizolvarea sistemului monedei unice, care este necesară pentru a reveni la creştere economică, locuri de muncă şi reducerea datoriilor"
 a adăugat preşedinta Frontului Naţional.

Sute de militanţi de stânga s-au adunat în searade  5 iulie în Piaţa Republicii din Paris, pentru a sărbători victoria opozanţilor măsurilor de austeritate la referendumul din Grecia şi a-şi exprima sprijinul pentru poporul elen. Manifestanţii - care au răspuns la apelul lansat de cofondatorul Partidului de Stânga, Jean-Luc Mélenchon - au arborat drapelul grec şi steagurile partidului lor, al Frontului de Stânga, al Partidului Comunist Francez şi al Noului Partid Anticapitalist. Grupaţi în jurul statuii Republicii, pe soclul căreia s-a urcat Jean-Luc Melenchon, ei au făcut apel la solidaritate cu poporul grec. I-au criticat pe cancelarul german Angela Merkel şi Fondul Monetar Internaţional, înainte de a intona Internaţionala. Jean-Luc Melenchon a salutat "curajul imens al poporului grec", care a "ştiut să reziste când nu mai erau bani în circulaţie, nu mai erau mărfuri în magazine şi în pofida armelor de dezinformare în masă". Prin votul lor, grecii au deschis "o nouă pagină pentru întreaga Europă", a adăugat. "Mâine dimineaţă, datorită grecilor, fie Europa recunoaşte un moratoriu pentru datoria greacă, fie Guvernele din Eurogrup plătesc toată datoria greacă" a subliniat Jean-Luc Melenchon, cerând o Europă a "păcii şi solidarităţii"
.

În Spania, Podemos a salutat rezultatul referendumului din Grecia ca pe o “victorie a democraţiei”. Pablo Iglesias, liderul partidului antiliberal spaniol Podemos, aliat al Syriza, şi-a manifestat bucuria după anunţarea primelor rezultatelor care au arătat o victorie a taberei "nu" în referendumul din Grecia, apreciind că "democraţia a câştigat" în Grecia. "Respirăm bucurie la sediul Syriza"
 a declarat la rândul său Rafael Mayoral, un alt lider al Podemos, prezent în Grecia. 

Franţa şi Germania “au vorbit pe o singură voce”

Fostul comisar european Michel Barnier a apeciat că ieşirea din criză depinde, în mare măsură, de ceea ce va face premierul grec Alexis Tsipras cu "victoria" sa şi de propunerile pe care urmează să le prezinte în cadrul unui summit al zonei euro “al ultimei şanse”, convocat la solicitarea Parisului şi Berlinului. Însă "Franţa şi Germania (...) sunt primele două coproprietare ale euro şi este vital ca ele să continue să vorbească pe o singură voce". Angela Merkel şi François Hollande "se înţeleg mai bine decât se crede sau se spune"
.

Dincolo de aceste aprecieri, însă, François Hollande a pledat, miercuri 8 iulie - la polul opus faţă de Berlin - cauza unui acord "imediat", sub ameninţarea riscului “plonjării” zonei euro "în gol". Primele reacţii faţă de rezultatul referendumului elen au aratat cât de diferit este percepută situaţia de cele două părţi ale Rinului. "Tsipras a tăiat ultimele legături prin care Grecia şi Europa ar fi putut să se îndrepte către un compromis"
 a apreciat ministrul german al Economiei, Sigmar Gabriel. Pe de altă parte, ministrul francez al Finanţelor, Michel Sapin, s-a exprimat cu prudenţă. "Există, pe masă, bazele unui dialog"
, a precizat, apreciind că grecilor le revine sarcina să facă propuneri.

Summit al zonei euro - Grecia, aşteptată cu propuneri
La două zile după referendumul din Grecia, a avut loc un summit extraordinar al zonei euro. Au participat şefii de stat și de guvern din cele 19 ţări membre şi preşedintele Comisiei Europene, preşedintele Băncii Centrale Europene şi preşedintele Eurogroup. “La reuniunea miniştrilor de Finanţe din zona euro, desfăşurată în preambulul summit-ului extraordinar, Grecia nu a prezentat propuneri noi”
.

Grecia trebuie să prezinte un nou plan de reforme până în 10 iulie, au anunţat surse europene la finalul summit-ului liderilor din zona euro desfăşurat la Bruxelles. Guvernul de la Atena trebuie "să-şi prezinte cât mai repede posibil angajamentele" – mai exact, un nou plan de reforme, a solicitat preşedintele Comisiei Europene, Jean-Claude Juncker. Termenul limită a fost stabilită pentru,10 iulie. Juncker a avertizat totuşi că scenariul unui Grexit, "este pregătit în detaliu"
. 

La finalul summit-ului, preşedintele francez François Hollande, a susţinut o conferinţă de presă la finalul summit-ului, în cadrul căreia a prezentat un calendar referitor la soluţionarea crizei datoriei Freciei. "Miercuri,8 iulie Grecia va face propuneri în cadrul unei cereri de ajutor. Joi, Grecia va prezenta un program de reforme. Sâmbătă, Eurogrupul va lua o decizie asupra acestui program, iar, duminică, cei 28 de lideri europeni se vor reuni", a precizat François Hollande. "O decizie se va lua duminică 12 iulie"
 a subliniat preşedintele francez.

La finalul discuţiilor cu omologii săi din zona euro, premierul grec, Alexis Tsipras, a afirmat că obiectivul este de a "încheia procesul înainte de sfârşitul săptămânii". "Propunerile Greciei cuprind reforme credibile pentru obţinerea unei promisiuni adecvate de finanţare", a dat asigurări premierul elen. Alexis Tsipras i-a telefonat preşedintelui Statelor Unite, Barack Obama, înaintea summit-ului Eurogrup, precizându-i că economia greacă are nevoie urgentă de un împrumut. Casa Albă a anunţat că Guvernul de la Atena şi liderii europeni ar trebui să încerce să identifice “un compromis cu privire la criza datoriei statului elen, care să permită rămânerea Greciei în zona euro”
. Purtătorul de cuvânt al Casei Albe, Joshua Earnest, a subliniat că soluţionarea crizei financiare din Grecia este atât în interesul Europei, cât şi al Statelor Unite. Dacă planul detaliat de reforme va fi considerat adecvat şi guvernul de la Atena va începe să-l pună în aplicare, "un împrumut pe termen scurt ar putea fi acordat Greciei"
 a precizat cancelarul german Angela Merkel.
Preşedintele Eurogrup, Jeroen Dijsselbloem, a precizat că guvernul elen trebuie să abanseze, până în 8 iulie, un plan pentru accesarea de fonduri de urgenţă din partea Uniunii Europene,. "Guvernul Greciei ne va trimite o solicitare pentru accesarea de fonduri prin Mecanismul European de Stabilitate (…) iar planul va fi analizat printr-o teleconferinţă a Eurogrup" a declarat Jeroen Dijsselbloem la finalul reuniunii miniştrilor de Finanţe din zona euro. "Sper că miercuri 8 iulie vor fi trimise propunerile şi vor putea fi reluate negocierile. Este prematur să fim optimişti, Grecia are nevoie de reforme credibile, asta aşteptăm"
, a subliniat.

Tsipras: Grecia "a devenit teren de experimentare a austerităţii"

Premierul grec Alexis Tsipras a declarat miercuri 8 iulie, în plenul Parlamentului European, că Grecia îşi doreşte un acord cu partenerii săi europeni care să arate o posibilitate de ieşire din criză şi să includă reformele necesare. AlexisTsipras a afirmat că poporul grec a făcut eforturi în ultimii cinci ani, când ţara sa "a devenit un teren de experimentare a austerităţii, care a eşuat, şomajul şi sărăcia au explodat, marginalizarea şi excluziunea socială s-au dezvoltat". "Propunem un ansamblu de reforme care să ofere o repartizare corectă a acestei poveri şi cu cât mai puţine consecinţe care să ducă la recesiune, acoperind nevoile de finanţare ale ţării şi implementând un program care să ducă la creştere. Primul obiectiv este combaterea şomajului şi întărirea companiilor" a precizat premierul elen în plenul Parlamentului European de la Strasbourg.

Propunerea Greciei trebuie să conducă la un angajament de a găsi o soluţie durabilă pentru datorii şi să ţină cont şi de interesele economice şi geopolitice ale Europei, potrivit lui Alexis Tsipras, care a subliniat că propunerea de refinanţare a datoriei nu are ca scop împovărarea Europei. "Asum responsabilitatea pentru ce s-a întâmplat în ultimele cinci luni şi jumătate, de când am preluat mandatul, dar responsabilitatea pentru situaţia Greciei şi dificultăţile din prezent nu îşi are originea în ultimele 5 luni şi jumătate, ci în ultimii cinci ani şi jumătate”
 a adăugat, atrăgând atenţia asupra faptului că fondurile acordate Greciei nu au ajuns vreodată la poporul elen, dar au fost folosite pentru salvarea băncilor.

Plan de reforme susţinut de Parlamentul elen

Parlamentul de la Atena a aprobat, în 10 iulie, într-o sesiune extraordinară, pachetul de reforme şi reduceri de cheltuieli înaintat de guvernul elen condus de Alexis Tsipras, care a întâmpinat la vot opoziţia unor parlamentari provenind chiar din partidul său. “Măsurile propuse de Executivul elen au obţinut în Parlament 251 de voturi pentru, 32 de voturi împotrivă şi opt abţineri, dintr-un total de 300. Nouă parlamentari au fost absenţi de la şedinţă, între aceştia numărându-se şi ministrul demisionar al Finanţelor, Yanis Varoufakis”
. Mai mulţi deputaţi din partidul Syriza au fost defavorabili propunerii - fie prin abţinerea de la vot, fie printr-un vot negativ. Printre cei care s-au abţinut s-au numărat ministrul elen al Energiei, Panagiotis Lafazanis, precum şi preşedinta Parlamentului, Zoe Konstantopoulou. Planul de reforme a fost transmis, anterior, către Eurogrup. 
Într-o alocuţiune susţinută înainte de vot, premierul Alexis Tsipras şi-a susţinut noile propuneri în faţa Parlamentului elen, admiţând că guvernarea sa a comis unele erori, dar subliniind, pe de altă parte, că “noile măsuri reprezintă cea mai bună variantă posibilă pe care Grecia o are în acest moment”. Noul plan de reforme formulat de guvernul elen a inclus o creştere a TVA la 23% pentru serviciile de restauraţie şi la 13% pentru industria hotelieră, precum şi reforme în sistemul de pensii şi în domeniul public. În plus, Grecia intenţionează să elimine scutirea de TVA pentru insulele greceşti, până la sfârşitul anului 2016. De asemenea, Atena prevede creşterea impozitelor pentru societăţi şi armatori. Propunerile vizează şi creşterea imediată a taxelor pentru produsele de lux şi publicitate la televiziune. Atena mai propune relansarea privatizărilor, îngheţate de la sosirea la putere a lui Alexis Tsipras. 

Grecia a solicitat, în schimbul reformelor, un nou program de finanţare în valoare de 53,5 miliarde de euro pentru acoperirea datoriilor scadente până în 2018, o revizuire a ţintei excedentului bugetar primar în conformitate cu înrăutăţirea situaţiei economice şi o reprofilare a datoriilor pe termen lung. Atena are o datorie totală de peste 320 de miliarde de euro, dintre care 65% către ţări din zona euro şi către FMI, iar 8,7% către BCE. “Începând cu 1 iulie Grecia s-a aflat, tehnic, în incapacitate de plăţi. Situaţia nu este o premieră pentru Grecia, dar se profila a fi cea mai gravă din istoria ţării”
. În 2012, economia Greciei a fost în incapacitate tehnică de plaţă, restructurând o datorie suverană de 124 de miliarde de euro. În epocă, Grecia a fost salvată de creditorii europeni. În lipsa acordului, riscul era ca statul elen să nu poată plăti datoria de 323 miliarde  euro.
Creditorii europeni, sceptici în legătură cu Grecia

După ce a reuşit să convingă Parlamentul elen, sceptic, să accepte un pachet cu măsuri de austeritate pentru a evita falimentul ţării, “guvernul de la Atena s-a confruntat cu sarcina dificilă de a-şi convinge creditorii să aibă încredere că va pune în practică promisiunile”. Miniştrii de Finanţe şi oficiali de rang înalt din zona euro, care soseau la o reuniune-cheie asupra pachetului de măsuri propus de Grecia, transmiteau acelaşi mesaj - anume că nu au încredere în Executivul de la Atena. Grecia, au spus ei, avea nevoie să facă mai mult decât să publice un plan cu angajamente de reforme de 13 pagini, înainte de semnarea unui alt plan de salvare în valoare de miliarde de euro menit să menţină ţara pe linia de plutire şi să evite ieşirea din zona euro. "Mai avem de parcurs un drum lung, atât în privinţa problemei conţinutului, cât şi în privinţa problemei dificile a încrederii" a declarat Jeroen Dijsselbloem, preşedintele Eurogrup. "Pe hârtie încă nu este suficient de bine, şi chiar dacă este bine pe hârtie, mai avem o întrebare: chiar se va întâmpla?"
 a adăugat oficialul european.

Grecia s-a aflat în criză de timp pentru a-şi convinge creditorii. Băncile greceşti au fost închise în mare parte la începutul lunii iulie, iar retragerile zilnice de la bancomat au fost limitate la 60 de euro. Economia s-a aflat în cădere liberă, iar ţara s-a confruntat cu o serie de rate scadente mari. Cu toate acestea, măsurile propuse - incluzând modificări cerute de mult timp de către creditori, cu privire la pensii şi impozite – nu au părut suficiente. După luni de deteriorare a relaţiilor, creditorii au cerut măsuri legislative ferme de susţinere a propunerilor.

Ministrul german de Finanţe, Wolfgang Schaeuble, care a fost foarte dur cu Grecia în ultimele luni, a declarat că este necesar ca guvernul elen să facă mult mai mult decât să afirme că vrea să facă reforme, dacă vrea să primească mai mulţi bani. "Cu siguranţă nu vom fi în măsură să contăm pe promisiuni". "Suntem hotărâţi să nu facem calcule despre care toată lumea ştie că nu pot prezenta încredere", a declarat. Wolfgang Schaeuble a precizat explicit pe cine consideră vinovat pentru situaţia existentă.  Astfel, “a pus ferm vina pe umerii guvernului de stânga radicală Syriza, care a fost ales în ianuarie în baza unei prescripţii anti-austeritate”. Situaţia economică "promiţătoare" a Greciei de la sfârşitul anului trecut a fost "distrusă în ultimele luni", a afirmat ministrul german de Finanţe, anticipând o reuniune "extrem de dificilă", fiind necesar ca miniştrii din zona euro să-şi dea "binecuvântarea" pentru cererea Greciei către Mecansimul European de Stabilitate. De obicei miniştrii europeni iau decizii prin consens. “Sarcina ministrului grec al Finanţelor Euclid Tsakalotos a fost de a-i convinge pe omologii săi sceptici că Grecia merită alt plan de salvare, al treilea în cinci ani”. Grecia a beneficiat de planuri de salvare în valoare totală de 240 de miliarde de euro, în schimbul unor tăieri importante a cheltuielilor, creşterii taxelor şi impozitelor şi reformelor promise de guverne succesive. În pofida faptului că deficitul bugetar anual al ţării a scăzut dramatic, povara datoriei a crescut, în contextul în care economia s-a contractat cu un sfert.
Guvernul grec a transformat restructurarea datoriei într-o prioritate, sperând că o soluţie cuprinzătoare va implica din partea creditorilor europeni cel puţin un acord de amânare a ratelor scadente sau scăderea dobânzilor ratelor. Ministrul francez de Finanţe, Michel Sapin, a declarat că “Europa vrea să audă lucruri serioase” cu privire la propunerile Greciei. "Cum veţi face acest lucru? Când anume veţi face acest lucru? În ce ritm veţi face acest lucru?"
.

Grecia ar putea avea nevoie de o relaxare a datoriilor şi o finanţare mai mare decât a estimat FMI, a afirmat economistul şef al Fondului, Olivier Blanchard. "Credem că evoluţiile actuale ar putea implică o finanţare mai mare, cel puţin pentru susţinerea băncilor şi o restructurare mai mare a datoriilor decât estimam"
. Comentariul semnalează că nu este exclus ca reprezentanţii Fondului Monetar Internaţional să aibă în vedere că Grecia ar putea avea nevoie şi de o reevaluare în scădere a datoriilor, nu doar de prelungirea termenelor de rambursare, dacă situaţia economică se va înrăutăţi.

Directorul general al Fondului Monetar Internaţional, Christine Lagarde, a precizat că Grecia are nevoie de restructurarea datoriilor, în cadrul acordului de salvare, dar a avertizat că Atena nu va primi tratament special. "Restructurarea datoriilor este necesară în cazul particular al Greciei, pentru a fi sustenabile" a afirmat Christine Lagarde. "Grecia este în mod clar într-o situaţie de criză acută, care trebuie tratată serios şi prompt. Suntem angajaţi total să găsim o soluţie prin care să restabilim stabilitatea, creşterea şi sustenabilitatea datoriilor". În pofida apelului pentru restructurare, Christine Lagarde a avertizat autorităţile de la Atena să nu creadă că criza din Grecia este tratată ca un caz unic. "FMI trebuie să respecte regulile, nu să le încalce. Nu poate exista un tratament special". 
Poziţia FMI s-a aflat în contradicţie cu cea a Germania. Autorităţile de la Berlin au exclus orice reevaluare în scădere a datoriilor Greciei către Germania, afirmând că sunt deschise posibilităţii extinderii maturităţilor, la sfârşitul discuţiilor despre programul de salvare, dar numai dacă guvernul grec va dovedi că este hotărât să reducă cheltuielile şi să reformeze economia.   Banca Centrală Europeană trebuie să blocheze împrumuturile de urgenţă destinate băncilor elene, iar măsurile de control al capitalului să fie menţinute până când autorităţile din Grecia vor ajunge la un acord cu creditorii, a declarat Jens Weidmann, membru în consiliul guvernatorilor. "Eurosistemul nu trebuie să suplimenteze lichidităţile, iar controlul capitalului trebuie să rămână în vigoare până va fi convenit un program corespunzător de sprijin şi va fi asigurată solvabilitatea Guvernului şi a sistemului bancar elen"
 a afirmat şeful Bundesbank.

Varoufakis: "Grexitul, arma preferată împotriva guvernului elen”

Fostul ministru grec de Finanţe, Yanis Varoufakis, a precizat într-un editorial publicat în The Guardian că răspunsul la întrebarea de ce nu vor creditorii să restructureze datoria greacă "nu se află în economie, întrucât rezidă adânc în politica labirintică a Europei". Grecia a devenit un stat insolvent în 2010, precizează el, după care au apărut două opţiuni în vederea rămânerii în zona euro, respectiv opţiunea "sensibilă, pe care orice bancher decent ar recomanda-o - restructurarea datoriei şi reformarea economiei - şi cea toxică - oferirea unor noi împrumuturi unei entităţi falite, pretinzând că rămâne solventă". Europa a ales a doua cale, punând băncile franceze şi germane expuse datoriei publice greceşti "mai presus de viabilitatea socio-economică a Greciei",  a denunţat fostul ministru elen, cu precizarea că o restructurare ar fi implicat pierderi din partea bancherilor.

"Grijulii să evite să mărturisească în faţa parlamentarilor că cei care urmau să plătească din nou băncilor noi împrumuturi nesustenabile sunt contribuabilii, oficiali ai UE au prezentat insolvenţa statului grec ca pe o problemă de lipsă de lichidităţi şi au justificat “planul de salvare” drept “solidaritate” cu grecii" a acuzat Yanis Varoufakis. "Pentru a pune transferul cinic al pierderilor private iremediabile pe umerii contribuabililor, ca un exerciţiu de “tough love”, Greciei - ale cărei venituri naţionale s-au micşorat cu peste un sfert şi din care urmau să fie plătite noile şi vechile datorii - i-a fost impusă o fişă de austeritate. Este necesară pregătirea în matematică a unui puşti de opt ani pentru a realiza că acest proces nu se putea termina bine" a precizat el. "Odată ce sordida operaţune a fost completă, Europa a obţinut automat alt motiv să refuze să discute restructurarea datoriei: acest lucru avea să afecteze buzunarele europenilor! Astfel, au fost administrate doze tot mai mari de austeritate, în timp ce datoria creştea, obligându-i pe creditori să acorde împrumuturi şi mai mari, în schimbul unei austerităţi şi mai mari" a continuat. "Guvernul nostru a fost ales să pună capăt acestei bucle nefericite; să ceară restructurarea şi să pună capăt austerităţii paralizante" a subliniat fostul ministru, adăugând că negocierile au ajuns în mult mediatizatul impas întrucât "creditorii continuă să respingă orice restructurare tangibilă a datoriei, insistând în acelaşi timp ca datoria noastră imposibil de plătit să fie plătită de cei mai slabi dintre greci, de copii lor şi de nepoţii lor".

Când Syriza a ajuns la putere, în ianuarie, "ca o confirmare a afirmaţiei noastre că “planul de salvare” nu avea nimic de a face cu salvarea Greciei, dar numai cu consolidarea Europei de Nord, o mare majoritate a membrilor Eurogrupului - sub tutela lui Schäuble - a adoptat Grexitul fie ca rezultatul lor preferat, fie ca arma preferată împotriva Guvernului nostru" a precizat. Grecii se tem de ieşirea din uniunea monetară, recunoaşte fostul ministru grec de Finanţe - evocând, pe de altă parte, retragerea fără dificultate a lirei sterline din Mecanismului european al ratei de schimb, în 1992. Dar, "din nefericire, Grecia nu are o monedă pe care să o despartă de euro", întrucât a adoptat euro. "o monedă străină integral administrată de către un creditor ostil restructurării datoriei nesustenabile". "Pentru a ieşi din zona euro, ar fi fost necesar să creăm o nouă monedă de la zero" a conchis Yanis Varoufakis În opinia fostului ministru grec de Finanţe, Euclid Tsakalotos, succesorul său, "depune eforturi pentru a pune boii înaintea carului", mai exact "pentru a convinge un Eurogrup ostil că restructurarea datoriei este o condiţie prealabilă a reformării Greciei cu succes, nicidecum o recompensă ex-post a acesteia". Trei sunt motivele pentru care se întâmpină această dificultate, respectiv "inerţia instituţională", faptul că o datorie nesustenabilă le oferă creditorilor o putere imensă asupra debitorilor - "iar puterea corupe". Al treilea motiv, "mai pertinent şi mai interesant", este faptul că "euro este un hibrid între un regim de rată de schimb valutar fix (...) şi o monedă de stat". "Primul se bazează pe frica expulzării pentru ca membrii săi să rămână împreună, în timp ce moneda de stat implică mecanisme pentru reciclarea surplusurilor între statele membre - de exemplu un buget federal, obligaţiuni comune" a afirmat Yanis Varoufakis, cu. sublinierea că "zona euro nu se încadrează între cele două - este mai mult decât un regim al ratei de schimb şi mai puţin decât un stat". 

Ministrul german de Finanţe “are nevoie de un Grexit ca să asaneze atmosfera, într-un fel sau altul. Brusc, o datorie publică greacă nesustenabilă permanent, fără de care riscul unui Grexit ar păli, a dobândit o nouă utilitate pentru Schauble", scrie Varoufakis . "Ce vreau să spun cu asta? Pe baza lunilor de negocieri, convingerea mea este că ministrul german al Finanţelor vrea ca Grecia să fie împinsă afară din zona monedei unice, pentru a-i speria pe francezi şi a-i face să accepte modelul său, al unei zone euro disciplinare"
 a concluzionat.
Schäuble:”Luăm Puerto Rico în zona euro dacă Statele Unite iau Grecia în uniunea dolarului”

Ministrul german de Finanţe Wolfgang Schäuble s-a oferit - glumind cu secretarul american al Trezoreriei americane Jack Lew - să accepte Puerto Rico în zona euro în locul Greciei, care să fie acceptată de Statele Unite în "uniunea dolarului". "Zilele astea i-am oferit prietenului meu” secretarul Trezoreriei americane “Jack Lew să luăm noi Puerto Rico în zona euro, dacă Statele Unite sunt dispuse să ia Grecia în uniunea dolarului", a declarat Wolfgang Schäuble. Jack Lew "a luat-o ca pe o glumă"
 a adăugat ministrul german de Finanţe. Wolfgang Schäuble a declaraţiile la Frankfurt, în cadrul conferinţei "Punct de cotitură în istorie: cum au schimbat crizele sarcinile şi practicile băncilor centrale".
Puerto Rico, ca şi Grecia, se confruntă cu o criză majoră a datoriei. Statul are o datorie în valoare de 73 de miliarde de dolari pe care nu este în măsură să o plătească, a anunţat guvernatorul insulei în 28 iunie. Congresmenii americani nu şi-au manifestat intenţia de a ajuta această insulă din Antilele Mari, un teritoriu american neîncorporat, cu statut de Commonwealth. Există diferenţe notabile între situaţiile cu care se confruntă cele două ţări şi relaţia pe care o au cu creditorii lor. Portoricanii sunt eligibili să aibă acces la programe economice care pot atenua anumite consecinţe ale dificultăţilor economice provocate de criza datoriei - inclusiv ajutor de şomaj, asigurarea depozitelor, asigurare socială şi acces la Medicare. Uniunea Europeană nu le asigură cetăţenilor săi asemenea programe. Wolfgang Schäuble a fost adeptul uneia dintre cele mai dure linii împotriva Greciei dintre oficialii care reprezintă creditorii acestei ţări, fiind favorabil unui Grexit.

Sugestia lui Wolfgang Schäuble, deşi declarată o glumă, “reflectă nervozitatea unor membri ai Guvernului german faţă de implicarea Statelor Unite în criza din Grecia”. Washingtonul “asistă de pe margine”, dar “i-a iritat pe liderii europeni”
, îndemnându-i la un compromis şi chiar la o anulare parţială a datoriei Greciei.

Oficial grec: Grecia i-a cerut Rusiei 10 miliarde de dolari

Premierul grec, Alexis Tsipras, i-ar fi cerut preşedintelui rus, Vladimir Putin, un credit rapid de zece miliarde de euro pentru a demara procedurile de ieşire a Greciei din zona euro - Rusia condiţionând o parte a împrumutului de participarea Greciei la un gazoduct, au afirmat surse citate de presa elenă. "Premierul Alexis Tsipras a cerut Rusiei un credit de zece miliarde de dolari pentru a demara procedurile de ieşire a Greciei din zona euro", a afirmat un oficial grec. "Rusia nu a respins solicitarea Atenei, iniţiind discuţii pentru un împrumut de cinci miliarde de dolari condiţionat de participarea Greciei la gazoductul Turkish Stream"
 a punctat oficialul. Cotidianul nu precizează când a făcut Alexis Tsipras această solicitare, dar premierul elen a discutat în data de 6 iulie cu preşedintele rus, Vladimir Putin, imediat după referendumul organizat în Grecia în contextul negocierilor cu Eurogrup. Liderul de la Kremlin declara după discuţie că Grecia nu a solicitat asistenţă financiară din partea Rusiei. "Revenirea la drahmă este de neconceput în lipsa unor rezerve bugetare puternice"
 a precizat Alexis Tsipras.

Guvernul de la Atena susţine participarea Greciei la gazoductul Turkish Stream, care va face legătura între Rusia şi Turcia prin Marea Neagră, a anunţat Panos Skourletis, noul ministru grec al Energiei. "Grecia susţine planul de construire a unei conducte de gaz natural care să fie o prelungire a gazoductului Turkish Stream", a declarat Panos Skourletis la ceremonia de preluare a portofoliului de ministru al Energiei. "Susţinem un astfel de plan pe teritoriul Greciei, ar deschide noi oportunităţi", a subliniat "Proiectul rus va oferi multe avantaje, întrucât Rusia va deţine o participaţie de 50%, iar tarifele vor putea fi mai mari"
, a precizat fostul ministru grec al Energiei, Panagiotis Lafazanis, prezent la ceremonie. Compania greacă Energy Investments Public Enterprise şi grupul rus VEB Capital vor fi parteneri în proiectul care va costa aproximativ două miliarde de dolari. Lucrările de construcţie vor fi suportate în totalitate de Rusia, putând genera 20.000 de locuri de muncă în Grecia.

Preşedintele rus, Vladimir Putin, a anunţat proiectul Turkish Stream în decembrie 2014, ca înlocuind planul gazoductului South Stream. Conducta de gaze urmează să pornească din apropierea oraşului rus Anapa, situat în provincia Krasnodar, pe litoralul nordic al Mării Negre. Gazoductul ar urma să traverseze Marea Neagră până în oraşul turc Kiyikoy, de unde ar exista ramificaţii spre Europa Occidentală.

Putin: "Unde a fost Comisia Europeană când Grecia acumula datorii?” 

Preşedintele Rusiei, Vladimir Putin, a criticat modul în care UE a gestionat criza datoriilor Greciei, precizând că guvernul de la Atena nu a formulat nici o solicitare de asistenţă financiară către Moscova. "Atena nu a solicitat nici un ajutor din partea Moscovei"
 a declarat Vladimir Putin într-o conferinţă de presă organizată în oraşul rus Ufa, unde s-a desfăşurat summit-urile BRICS şi Grupului de cooperare de la Shanghai.

Liderul de la Kremlin a a criticat modul în care Uniunea Europeană a gestionat în ultimii ani criza elenă. "Sigur, întreaga vină poate fi atribuită Greciei. Dar unde a fost Comisia Europeană când Grecia acumula datorii?", a întrebat retoric Putin. "Comisia Europeană trebuia să fi ajustat sistemul financiar al Greciei şi datoria suverană elenă înainte de izbucnirea actualei crize. De ce au fost acordate bonusuri şi credite? Sunt lucruri discutabile, iar guvernul Greciei sigur are ce argumente să aducă în discuţie", a spus Vladimir Putin. "Grecia nu poate devaloriza moneda euro. Este imposibil. Guvernul Greciei nu are la dispoziţie un astfel de instrument financiar" a adăugat preşedintele rus. "Sper că problemele economice ale Greciei se vor rezolva curând"
.
Scădere drastică a turismului intern, pe fundalul crizei
Turismul intern a înregistrat o scădere dramatică pe fondul crizei economice din Grecia, în condiţiile în care mulţi greci nu-şi mai permit să meargă în vacanţă. De exemplu, numărul turiştilor care călătoresc cu feribotul a scăzut considerabil faţă de anul trecut. "Observând rutele noastre zilnice, în baza informaţiilor despre pasageri şi comparându-le cu cele de anul trecut, vedem că numărul pasagerilor din acest an a scăzut cu 40%"
 a declarat căpitanul unui vas care asigură transportul între Atena şi insula Evia.

Agenţiile de turism au confirmat scăderea numărului de turişti. "Consumatorii sunt speriaţi. Speriaţi şi îngroziţi. Trebuie să aleagă dacă merg în vacanţă sau dacă stau acasă şi economisesc bani. Ei au decis să rămână acasă. Mi-e teamă că va trebui să concediez din personal, din moment ce nu avem profituri în plin sezon de vară", a subliniat Lissandros Tsilidis, din partea Asociaţiei Elene a Agenţiilor de Voiaj. Reprezentanţii industriei turismului au fost de părere că grecii au fost traumatizaţi în ultimii ani din cauza problemelor financiare. "În ultimii cinci ani, crizele economice au redus sezonul de vară la lunile iulie şi august. Acum (…), operatorii de turism speră să recupereze pierderile uriaşe cu ocazia Crăciunului"
.
Parlamentul Greciei a aprobat, sub tensiune, măsurile stabilite cu Eurogrup

Parlamentul de la Atena a aprobat în cursul nopţii de 15/16 iulie, după dezbateri tensionate, principalele condiţii economice stabilite de guvern cu liderii Eurogrup. În favoarea condiţiilor convenite cu Eurogrup au votat 229 de parlamentari - 64 s-au pronunţat împotrivă. Şase deputaţi s-au abţinut de la vot, iar unul a absentat.
Dezbaterile din Parlamentul de la Atena s-au desfăşurat într-o atmosferă tensionată, în timp ce peste 13.000 de persoane protestau în Piaţa Syntagma. Deputatul partidului de extremă-dreapta Zorii aurii, Ilias Kasidiaris, a avut cea mai vehementă reacţie, dezaprobând acordul semnat de Alexis Tsipras şi liderii europeni. Preşedintele Parlamentului, Zoe Konstantopoulou, a avut un ton vehement, părăsind plenul de două ori şi denunţând măsuri despre care consideră că au ca efect "genocid social", echivalând cu o "lovitură de stat". Premierul a susţinut acceptarea unui acord "incorect", dar care este singura variantă la "anarhie".

Guvernul Greciei “a capitulat aproape în totalitate în faţa condiţiilor creditorilor internaţionali” şi s-a angajat să aplice rapid noi măsuri dure de austeritate, pentru a primi în schimb împrumuturi de circa 80 de miliarde de euro, în următorii trei ani. "Eurosummit-ul a ajuns în unanimitate la un acord. Suntem gata să apelăm la Mecanismul European de Stabilitate pentru Grecia, cu sprijin serios pentru reforme"
 a afirmat Donald Tusk, care a prezidat negocierile maraton de la Bruxelles, încheiate în dimineaţa zilei de luni 13 iulie. Acordul, convenit după 22 de ore de discuţii dure între liderii zonei euro şi miniştrii de Finanţe, impune ca guvernul elen să accepte aproape în totalitate cererile creditorilor.
Liderii zonei euro au ajuns, în 13 iulie, la un acord cu partea elenă pentru negocierea unui al treilea program de asistenţă financiară, care să permită rămânerea Greciei în zona euro. Grecia şi-a asigurat restructurarea datoriilor şi finanţarea pe termen mediu în cadrul unei pachet în valoare de 35 miliarde euro. "Acordul este dificil, dar am evitat continuarea retragerilor activelor în străinătate. Am evitat  strangularea financiară şi prăbuşirea sistemului bancar. În această bătălie dură, am reuşit să obţinem restructurarea datoriilor"
 a afirmat Alexis Tsipras.

Tsipras: “Acordul, negociat cu cuţitul la gât"; “Tsipras, crucificat” 

Premierul elen Alexis Tsipras a prezentat la televiziunea naţională, acordul cu creditorii, afirmând că l-a negociat "cu cuţitul la gât"
. O sursă europeană a spus că “situaţia financiară a Greciei se înrăutăţeşte”
, guvernele europene fiind “reticente” în pribinţa acordării ajutorului chiar şi cu fonduri pe termen scurt. "Guvernul grec nu a primit încă un program de finanţare punte pentru că unii încearcă să îl blocheze. Prioritatea mea este ca alegerea pe care am făcut-o, cu cuţitul la gât, să fie finalizată"
 a afirmat Alexis Tsipras. Premierul elen a subliniat că pachetul de austeritate este inevitabil, alternativa fiind ieşirea din zona euro. În schimb, necesarul de finanţare pe termen mediu al Greciei va fi asigurat, iar discuţiile pentru restructurarea datoriilor vor începe în toamnă, a declarat Alexis Tsipras, cu precizarea că pachetul de reforme nu include reducerea salariilor şi pensiilor. Majorările de taxe au fost catalogate de premierul elen drept "iraţionale" - dar inevitabile pentru satisfacerea creditorilor. Reforma sistemului de pensii era întârziată indiferent de termenii acordului, a precizat Alexis Tsupras, adăugând că Grecia nu dispune de rezervele necesare pentru a susţine revenirea la drahmă.
Comentariile premierului elen au provocat iritare în rândul oficialilor germani. "Ceea ce a spus (…) premierul Tsipras la televiziunea elenă mă irită. Când cineva spune că nu sprijină cu adevărat ceea ce face, cred că este o problemă, acest fapt nu creează încredere"
, a declarat Jens Spahn, secretar de stat în Ministerul german de Finanţe. 

Negocierile au fost descrise de unul dintre participanţi ca fiind "violente"
. "L-au crucificat pe Tsipras"
 a declarat un official european. Alţi doi oficiali europeni l-au descris pe AlexisTsipras, în timpul negocierilor, ca pe "un câine bătut"
.  

În dimineaţa de luni 13 iulie, după multe ore de negocieri, atât cancelarul german Angela Merkel, cât şi premierul elen Alexis Tsipras s-au ridicat cu intenţia de a părăsi sala de discuţii, ceea ce ar fi condus la un nou impas.  "Îmi cer scuze, dar nu pot permite sub nici o formă să părăsiţi această sală"
 le-a spus  Donald Tusk.

Grecia trebuie să aplice reglementările UE care permit închiderea băncilor cu probleme, costurile fiind suportate de investitori şi creditori. "Trebuie refăcută încrederea"
 a declarat cancelarul german Angela Merkel, într-o conferinţă de presă. Pentru a ajuta Grecia să acopere necesarul de finanţare pe termen scurt, miniştrii de Finanţe din zona euro trebuie să discute o aşa-zisă finanţare punte, a precizat Donald Tusk. Ministrul leton de Finanţe, Taavi Roivas, a afirmat că Europa a decis un parcurs, cu precizarea că totul depinde de implementare. 
Noul program de salvare, care va fi negociat după primele măsuri de reformă şi de reducere a cheltuielilor, va conţine măsuri dincolo de supravegherea şi controlul suportat de alte guverne din zona euro care au beneficiat de programe de susţinere financiară. Cea mai importantă măsură cerută de creditori este crearea unui fond de aproximativ 50 de miliarde de euro, sub formă de active de stat care trebuie privatizate sau lichidate în următorii ani. Fondul se va afla sub supraveghere europeană, a precizat Angela Merkel. Majoritatea sumelor obţinute vor fi folosite pentru plata datoriilor şi recapitalizarea băncilor şi 12,5 miliarde de euro pentru investiţii, a mai spus cancelarul german, cu menţiunea că. "avantajele depăşesc dezavantajele" şi avertizând că revenirea economiei elene la creştere va fi lungă şi dificilă. Totodată, a subliniat că administraţia de stat din Grecia va fi modernizată şi depolitizată. Într-un comunicat al miniştrilor de Finanţe din zona euro s-a precizat că necesarul de finanţare al Greciei s-ar putea ridica la 86 de miliarde de euro, peste estimarea anterioară de 74 de miliarde de euro, făcută de instituţiile creditoare ale statului elen Recapitalizarea băncilor a fost evaluată la 10-25 de miliarde euro. Preşedintele francez. François Hollande, al cărui guvern a asumat un rol puternic în susţinerea statului elen, a afirmat că FMI trebuie să se implice în continuare în programul de susţinere financiară a Greciei.

Grecia a asigurat restructurarea datoriilor şi finanţarea pe termen mediu într-un pachet de creştere de 35 miliarde de euro care va permite ţării să rămână în zona euro, a declarat premierul elen Alexis Tsipras, subliniind că acordul poate aduce noi investiţii care să ajute Grecia să iasă din recesiune şi să evite prăbuşirea sectorului bancar. "Acordul este dificil, dar am evitat continuarea retragerilor activelor în străinătate. Am evitat un plan de strangulare financiară şi de prăbuşire a sistemului bancar. În această bătălie dură, am reuşit să obţinem restructurarea datoriilor"
.
Fostul ministru grec de Finanţe, Yanis Varoufakis, a condamnat vehement acordul semnat de premierul Alexis Tsipras cu creditorii internaţionali, calificându-l drept "o umilire" a Greciei şi comparându-l cu lovitura de stat militară din anul 1967. "Acordul cu creditorii este o predare a Greciei, care devine un vasal al Eurogrupului. Este o umilire totală a Greciei, o anulare completă a suvernităţii naţionale", a declarat Varoufakis. "Acordul este comparabil cu lovitura de stat a coloneilor produsă în Grecia în anul 1967. Summitul liderilor zonei euro este un fel de lovitură de stat; diferenţa majoră este că în anul 1967 nu au fost afectate proprietăţile publice, pe când acum s-a cerut vânzarea tuturor proprietăţilor publice"
 a adăugat Yanis Varoufakis. 

Oficial BCE: Băncile din Grecia trebuie recapitalizate 

Băncile din Grecia ar trebui să primească urgent o injecţie de capital, înainte de testele din toamnă pe care Banca Centrală Europeană vrea să le facă pentru a stabili necesarul exact, a afirmat Christian Noyer, membru în consiliul guvernatorilor BCE şi şef al Banque de France. O astfel de măsură "este de preferat pentru stabilizarea sectorului bancar"
.

Christian Noyer a precizat că este împotriva ideii de a cere celor mai importanţi clienţi ai băncilor elene să contribuie la recapitalizarea acestora, aşa cum s-a întâmplat în cazul băncilor din Cipru în 2013. "Poziţia mea este împărtăţită în mare parte de guvernatori"
 a precizat, adăugând că clarificarea acestei probleme ar contribui la recâştigarea încrederii şi ar readuce în Grecia o mare parte din fondurile de 90 de miliarde de euro care au ieşit din ţară din 2010.

Consiliul guvernatorilor BCE a suplimentat în 22 iunie fondurile de urgenţă destinate băncilor din Grecia cu 900 de milioane de euro, de la 89,5 miliarde de euro. Decizia, a doua de acest tip luată de BCE de la sfârşitul lunii iunie, va permite alimentarea cu numerar a bancomatelor în perioada de vârf a sezonului turistic. Băncile elene au fost redeschise luni 20 iulie, după trei săptămâni, dar retragerile de fonduri din bancomate au fost limitate la 420 de euro pe săptămână.
Parlamentul elen a adoptat noi reforme pe fundalul protestelor 
Parlamentul Greciei a aprobat, în 23 iulie, un alt set de reforme cerute de creditori înainte de începerea negocierilor pentru noul program de asistenţă financiară. Premierul elen, Alexis Tsipras, a precizat că măsurile sunt necesare pentru a evita ieşirea ţării din zona euro. Noile măsuri se referă la introducerea unor reglementări bancare europene în legislaţia elenă şi la modernizarea Codului de procedură civilă. În paralel cu dezbaterile din Parlament, mii de persoane au protestat în Piaţa Syntagma din Atena faţă de măsurile de austeritate, înregistrându-se violenţe sporadice.

În dezbaterile tensionate din cursul nopţii, Alexis Tsipras a precizat în Parlament că a fost nevoit să accepte compromisuri dificile pentru a evita ieşirea Greciei din zona euro. "Cercurile financiare din cadrul Uniunii Europene vor în continuare ieşirea Greciei din zona euro. Am fost nevoiţi să acceptăm un compromis dur pentru a evita scenariile extreme. În ultimele şase luni am făcut erori, dar nu regret această luptă" a afirmat Alexis Tsipras. "Noul împrumut va oferi Greciei lichidităţi pentru următorii trei ani"
, a subliniat premierul, manifestând optimism în privinţa restructurării datoriei suverane.

Negocierile pentru al treilea program de salvare, amânate

Negocierile care ar fi urmat să înceapă în 24 iulie, la Atena, pentru al treilea program de salvare a Greciei, “au fost amânate întrucât creditorii internaţionali au căutat încă un loc sigur pentru discuţii”
 a declarat un oficial al Comisiei Europene. Autorităţile elene declaraseră în mod repetat că discuţiile pentru programul de susţinere financiară în valoare de 86 de miliarde de euro vor începe vineri, la Atena. Reprezentanţii creditorilor Greciei, Comisiei Europene, Băncii Centrale Europene şi Fondului Monetar Internaţional au afirmat că “nu pot începe discuţiile până când nu va fi găsită un loc potrivit, având în vedere importanţa discuţiilor şi faptul că mulţi greci detestă creditorii” după două programe dureroase de susţinere. "Există unele probleme de logistică care trebuie rezolvate, în special legate de siguranţă. Sunt discutate mai multe opţiuni"
 a menţionat oficialul Comisiei Europene, fără a oferi detalii.

Mai mulţi oficiali europeni au precizat că se poartă doar discuţii tehnice, pentru rezolvarea unor chestiuni de logistică. "Are loc o întârziere. Nu ştim când vor începe dar ştim că vor avea loc cu siguranţă" a menţionat un reprezentant al Ministerului elen de Finanţe. Creditorii vor acces la documente, aşa cum s-a întâmplat înainte de venirea la putere a partidului Syriza, în luna ianuarie. "S-a pierdut multă încredere, iar marea problemă este cu cine se vor întâlni, la care ministere vor fi primiţi, la ce documente vor avea acces" a declarat Anna Asimakopoulou, ministru de Finanţe din umbră al principalului partid de opoziţie, Noua Democraţie.

Oficiali guvernamentali eleni au confirmat că discuţiile au fost amânate şi din cauza cererii neaşteptate a FMI ca Grecia să solicite oficial participarea Fondului la noul program de susţinere. Guvernul elen vrea ca acordul privind programul de susţinere financiară să fie convenit până pe 20 august, când Grecia trebuie să plătească BCE 3,4 miliarde de euro. În baza acordului convenit la summit-ul zonei euro, obiectivul este ca, până în 2018, guvernul să obţină un excedent al bugetului primar de 3,5% din PIB.

Purtătorul de cuvânt al FMI, Gerry Rice, a afirmat că Fondul Monetar Internaţional nu se poate pronunţa, încă, în sensul contribuirii la finanţarea Greciei, punând astfel presiune pe liderii europeni să accepte un plan detaliat de restructuare a datoriilor statului elen. "În privinţa restructurării datoriilor trebuie să existe un angajament concret, specific"
 a afirmat Gerry Rice.

ACORD INTERNAŢIONAL PRIVIND PROGRAMUL NUCLEAR IRANIAN
În urma negocierilor care au durat peste două săptămâni, la Viena, între Iran şi grupul 5+1 (Statele Unite, Rusia, China, Franţa, Marea Britanie şi Germania) s-a ajuns la un acord care înlătură obstacolele pentru Teheran în privinţa comerţului exterior - dar, pe de altă parte, menţine embargoul privitor la arme şi rachete cu destinaţia Iran.  La rândul său, Iranul nu va putea produce combustibil nuclear timp de 15 ani. Acordul a fost oficializat, două zile mai târziu, în cadrul unei reuniuni plenare a ONU, desfăşurată tot la Viena.  Rezoluţia Organizaţiei Naţiunilor Unite este valabilă timp de 10 ani, intrând în vigoare după 90 de zile de la oficializare. 
În mod explicit, potrivit acordului, Iranul va avea acces la comerţul internaţional, la tehnologie şi la resurse financiare şi energetice. Uniunea Europeană are în vedere să dezvolte colaborarea cu Iranul în domenii precum comerţul, creditele şi investiţiile. În acelaşi timp, marile puteri au menţinut embragoul impus Iranului de ONU. În urma menţinerii embargoului, Iranului nu-i vor putea fi livrate arme timp de cinci ani şi rachete timp de opt ani. Sancţiunile împotriva Iranului pot fi revizuite într-o perioadă de 65 de zile, în condiţiile în care Teheranul violează acordul de la Viena.
Acord atent monitorizat
Iranul şi cele cinci mari puteri - Statele Unite ale Americii, Rusia, China, Franţa, Marea Britanie şi Germania - se vor întâlni o dată la doi ani pentru a verifica aplicarea acordului. Iranul va permite ca 150 de inspectori ai Agenţiei Internaţionale pentru Energie Atomică să efectueze controale pe teritoriul său. Înaltul reprezentant al UE pentru Afaceri externe şi politică de securitate, Federica Mogherini, va coordona activitatea Comisiei care va controla modul în care se aplică acordul de la Viena. 

Toţi reprezentanţii negociatorilor între Iran grupul 5+1 vor avea drept de vot într-o comisie care urmează să fie creată pentru rezolvarea eventualelor conflicte. Comisia va urma să se reunească la New York, Viena sau Geneva, în urma solicitării unuia dintre membri. O altă misiune a Comisiei este aprobarea planului final al unui reacteur cu apă grea şi planurilor de cercetare în domeniul îmbogăţirii uraniului în centrul de cercetări ştiinţifice de la Fordow. 

Foaie de parcurs pentru eventuala modificare a programului nuclear
Agenţia Internaţională pentru Energie Atomică şi Iranul au semnat o foaie de parcurs, vizând reglementarea problemelor legate de o eventuală modificare a programului nuclear iranian. Înainte de 15 decembrie 2015, AIEA urmează să prezinte un raport asupra problemelor care trebuie rezolvate. Raportul va conţine, printre alte, opiniile Iranului referitoare la punctele problematice.  

Cercetările asupra îmbogăţirii uraniului vor fi limitate la o perioadă de opt ani.  Ulterior, va exista o perioadă de tranziţie pentru demararea studiilor privitoare la folosirea energiei nucleare în scopuri pacifiste. Reconfigurarea uzinei nucleare de la Arak va fi realizată de un consorţiu format din Iran, grupul 5+1 şi alţi participanţi.
Cercetările în domeniul uraniului slab îmbogăţit de Iran vor trebui să se limiteze la maximum 300 kg. Hexaflorura de uraniu îmbogăţit la 3,67% care depăşeşte această limită va trebui să fie readusă la nivelul natural sau să fie vândută pe piaţa internaţională. De asemenea, Iranul va putea să-şi vândă uraniul la banca de uraniu slab îmbogăţit din Kazakhstan. 
Timp de 15 ani, Iranul nu va putea să efectueze cercetări ştiinţifice în domeniul elaborării combustibilului nuclear. În această perioadă, cercetările vor putea fi efectuate doar la uzina din Natanz, iar nivelul îmbogăţirii plutoniului nu va trebui să depăşească 3,6%. Toate activităţile ştiinţifice şi de îmbogăţire a uraniului, cât şi stocarea materialului radioactiv vor fi interzise la uzina de la Fordow. Pe de altă parte, o întreprindere ruso-iraniană se va ocupa de dezvoltarea uzinei de la Fordow, care va fi modernizată în vederea producerii de izotopi stabili.
Sancţiunile împotriva Iranului au fost declanşate în 2006 de Statele Unite, Uniunea Europeană şi Organizaţia Naţiunilor Unite, din cauza programului nuclear iranian. În fapt, este vorba despre interzicerea exporturilor de produse iraniene şi de îngheţarea bunurilor deţinute de Banca Centrală iraniană.  
Americanii protestează împotriva acordului cu Iranul
Peste 10.000 de protestatari s-au strâns în Times Square, la New York, pentru a denunţa „acordul care ameninţă securitatea mondială”. Manifestanţii şi-au exprimat nemulţumirea în legătură cu acordul încheiat cu Iranul şi temerile privitoare la regimul de la Teheran, pe care îl cataloghează drept „terorist” şi care, cu ajutorul acordului,     „s-ar putea propaga în întreaga lume”
, după ridicarea sancţiunilor.  Fostul guvernator republican al statului New York, George Pataki, prezent la protest, a declarat: "Este un acord oribil, trebuie respins. Congresul trebuie să acţioneze astfel pentru poporul american, pentru securitatea acestuia". Susţinerea democraţilor americani este stabilă - de 50%. În cazul republicanilor, opoziţia faţă de acord este mai puternică decât cu trei luni în urmă. „Procentajul republicanilor susţinători ai acordului a scăzut de la 31% la 27%”
. 

Majoritatea cetăţenilor americani doresc ca acordul marilor puteri cu Iranul în domeniul nuclear să fie respins de Congresul Statelor Unite, potrivit unui sondaj realizat de Institutul ORC, comandat de CNN. Potrivit sondajului, 52% dintre cetăţenii americani speră că acordul nuclear cu Iranul va fi respins de Congresul dominat de republicani, în timp ce alţi 44% ar vrea aprobarea documentului. Conform sondajului, 66% dintre alegătorii republicani resping acordul, în timp ce 61% dintre simpatizanţii democraţi îl susţin. 
Barack Obama consideră acordul cu Iranul drept cel mai important succes diplomatic al mandatului său. Preşedintele american trebuie să convingă Congresul în acest sens, unde republicanii sunt majoritari. Congresul are la dispoziţie aproximativ două luni pentru examinare. În această perioadă are dreptul de a aproba sau de a bloca ridicarea sancţiunilor. 

Într-o scrisoare adresată Congresului, Barack Obama îi îndeamnă pe congresmeni să susţină acordul nuclear cu Iranul. În această scrisoare, adresată reprezentantului democrat Jerrold Nadler din New York, preşedintele american reia argumentele prezentate public - anume că acordul cu Iranul este valoros, că Washingtonul îşi consolidează cooperarea în domeniul securităţii cu Israelul şi că Statele Unite îşi menţin capacitatea de a pedepsi Iranul pentru activităţi destabilizatoare în Orientul Mijlociu. "Dacă Iranul încearcă să se precipite să obţină o armă nucleară, toate opţiunile de care dispun Statele Unite - inclusiv opţiunea militară - vor rămâne disponibile pe întreaga perioadă a acordului şi după aceea" a precizat Barack Obama.

Casa Albă a făcut eforturi pentru a obţine susţinerea unor congresmeni democraţi faţă de acord, cerându-le să susţină un vot de veto al preşedintelui în cazul în care republicanii şi unii democraţi ar respinge textul. "Preşedintele şi membri de rang înalt ai echipei sale se consultă frecvent cu membri ai Congresului, inclusiv cu reprezentantul Nadler, pentru a se asigura că aceştia deţin informaţiile-cheie de care au nevoie pentru a judeca acordul în baza meritelor sale" a declarat un oficial de la Casa Albă. "Scrisoarea reafirmă angajamentul de neclintit al administraţiei faţă de aliaţii noştri regionali, în principal Israelul"
 a adăugat.

John Kerry: „SUA şi Iranul rămân adversari, nu parteneri”
Washingtonul "nu-şi face iluzii" în legătură cu relaţiile cu republica islamică. Statele Unite şi Iranul nu s-au transformat în parteneri după semnarea acordului privind dosarul nuclear iranian, a declarat secretarul american de stat, John Kerry. "Rămânem adversari, caci nu am devenit parteneri. Avem divergenţe şi nu avem iluzii"
 a precizat şeful diplomaţiei americane. 
Pe de altă parte, John Kerry s-a pronunţat în favoarea acordului cu Iranului. Potrivit secretarului american de stat, prevederile acordului sunt suficient de clare pentru a împiedica Teheranul să fabrice arme atomice. Secretarul american de stat a insistat asupra faptului că criticii acordului  nu au propus o alternativă. Mai mult, ideea unui „acord mai bun” este, mai degrabă, „o fantasmă”.
John Kerry a apreciat că Israelul „se bucură de mai multă securitate” în urma acordului privind programul nuclear iranian. De asemenea, a precizat că preşedintele american, Brarack Obama era dispus „să depună eforturi suplimentare pentru a putea răspunde preocupărilor”
 Israelului legate de detaliile acordului.  
„O victorie a diplomaţiei iraniene” 

Încheierea acordului asupra programului nuclear iranian este considerată, de Teheran, un triumf al diplomaţiei iraniene, întrucât Iranul a obţinut dreptul de a-şi dezvolta propriul program nuclear în domeniul civil. „Acest 14 iulie a fost proclamat de Teheran drept ziua triumfului diplomaţiei iraniene”.  În cadrul unui discurs, preşedintele Hassan Rohani a salutat eforturile negociatorilor iranieni în sensul de a-i asugura republicii islamice  dreptul de a-şi ”dezvolta tehnologiile nucleare  în scopuri pacifiste". "În Iran, am depus eforturi importante pentru a uni societatea. Este cunoscut că, la început, în societate existau opinii diferite privind modul de soluţionare a problemei nucleare iraniene. Am reuşit să fim uniţi, să ajungem la coeziune pe cale democratică" a precizat preşedintele iranian - cu sublinierea că Iranul doreşte să devină un "stat care îşi dezvoltă programul nuclear în scopuri pacifiste”
.  

Hassan Rohani a menţionat că, încă de la înceăputul negocierilor, Teheranul şi-a fixat patru obiective: să continue activităţile nucleare în interiorul ţării; să obţină ridicarea sancţiunilor instituite unilateral de statele occidentale; să obţină ridicarea sancţiunilor impuse de Consiliul de Securitate al Organizaţiei Naţiunilor Unite şi să înlăture suspiciunile privitoare la Iran în legătură cu Capitolul 7 din Carta ONU - ameninţare contra păcii şi act de agresiune. "Ne-am atins toate cele patru obiective. Toate sunt consacrate prin acordul din 14 iulie" a afirmat preşedintele iranian, cu menţiunea că  aplicarea acordului constituie un "test de încredere reciprocă între Iran şi Occident"
.
Ministrul iranian de externe, Mohammad Javad Zarif, a declarat că nu trebuie să existe temeri legate de recentul acord în domeniul nuclear, semnat de Teheran cu marile puteri, întrucât acesta va aduce pace și stabilitate în Orientul Mijlociu. „Acordul nuclear încheiat va aduce securitate şi pace în regiune şi nu ar trebui să existe temeri pentru faptul că republica islamică le întinde mâna tuturor pentru cooperare. Acesta este mesajul nostru” a afirmat Mohammad Javad Zarif, în timpul unei vizite la Bagdad. „Este timpul să deschidem o pagină nouă în regiune, să ne îndreptăm spre dialog pentru a îndepărta neînţelegerile” a precizat şeful diplomaţiei iraniene, cu sublinierea că ţările islamice din zonă „nu trebuie să lase o grupare să ne folosească  ideologiile, cultura şi religia pentru a comite crime în numele islamului şi a-l defăima”
. 
Comentând afirmaţiile preşedintelui Hassan Rohani, analistul politic iranian Hassan Hanizadeh a insistat asupra dificultăţilor legate de negocieri. "Negocierile între Iran şi cei şase mediatori internaţionali privind dosarul nuclear iranian au durat aproximativ 12 ani. În ultimele 22 de luni au fost foarte intense şi productive,conducând la încheierea unui acord universal între Iran şi grupul  5+1". "Pentru Iran, acest acord nu este doar un eveniment istoric remarcabil, dar şi o victorie strălucită a diplomaţiei iraniene, întrucât cei şase au recunoscut, în sfârşit, dreptul legitim al Iranului de a-şi dezvolta programul nuclear în domeniul civil. Consiliul de Securitate al ONU urmează să se reunească pentru a adopta o rezoluţie care să reglementeze aplicarea acordului şi modalităţile de ridicare a sancţiunilor împotriva Iranului”. Teheranul a precizat că este gata să "coopereze cu comunitatea internaţională la toate nivelurile în numele obiectivelor comune, cu precădere în numele luptei împotriva grupărilor teroriste din regiune şi din întreaga lume”
 a concluzionat analistul politic iranian.
Reacţii politice
Ministrul francez de Externe, Laurent Fabius, a făcut o vizită la Teheran pentru relansarea relaţiilor bilaterale după încheierea acordului nuclear, la 14 iulie, între Iran şi marile puteri. „Este o călătorie importantă. Suntem două mari ţări independente, două mari civilizaţii. Este adevărat că, în ultimii ani, din motive ştiute de toată lumea, legăturile au fost slăbite, însă acum, datorită acordului nuclear, lucrurile se vor schimba” a declarat Laurent Fabius înainte de a începe o serie de negocieri cu oficialii iranieni. Şeful diplomaţiei franceze s-a întâlnit cu omologul său iranian, Mohammad Javad Zarif, cu preşedintele Hassan Rohani - dar şi cu ministrul iranian al Petrolului, Bijan Namdar Zanganeh, cu ministrul Industriei, minelor şi comerţului, Mohammad Reza Nematzadeh, şi cu vicepreşedintele însărcinat cu mediul,  Massoumeh Ebtekar. 
„Pentru Iran şi Franţa, această vizită este o ocazie de a-şi relansa relaţiile într-o serie de domenii, în special în domeniul economic, întrucât există multe lucruri pe care le putem face împreună” a subliniat Laurent Fabius. Şeful diplomaţiei franceze a precizat că, în domeniul politicii externe, inclusiv pe probleme regionale, „există o serie de aspecte asupra cărora avem puncte de vedere diferite”
, cu referire la situaţia din Siria şi Yemen şi la poziţia Iranului faţă de Israel. 
Ambasada Marii Britanii la Teheran a fost redeschisă după aproape patru ani, în cursul unei vizite în capitala iraniană a şefului diplomaţiei britanice, Philip Hammond, însoţit de o delegaţie de oameni de afaceri. Pe de altă parte, Iranul şi-a redeschis, simultan, ambasada la Londra.  Ambasada britanică de la Teheran a fost închisă în 2011, după ce a fost atacată de către protestatari, în timpul unei demonstraţii împotriva sancţiunilor impuse Iranului. 

Philip Hammond este primul ministru britanic de Externe prezent în Iran după 2003. "Prima vizită a unui ministru britanic după 2003” este un „moment istoric în relaţiile dintre Marea Britanie şi Iran". "Redeschiderea ambasadelor noastre este un pas esenţial către îmbunătăţirea relaţiilor bilaterale". "În primul rând, vom dori să ne asigurăm că acordul în dosarul nuclear este un succes, inclusiv prin încurajarea comerţului şi investiţiilor după ridicarea sancţiunilor". "Marea Britanie şi Iranul ar trebui să fie pregătite să discute, de asemenea, despre provocările cu care se confruntă, inclusiv terorismul, instabilitatea regională, extinderea Statului Islamic în Siria şi Irak, lupta împotriva narcoticelor şi migrare"
 a declarat şeful diplomaţiei britanice. 

Ministrul rus de Externe, Serghei Lavrov a declarat că Moscova speră ca Statele Unite să-şi îndeplinească promisiunea de a nu dezvolta un sistem antirachetă defensiv în Europa, după acordul semnat între cele şase puteri şi Iran. "Cu toţii ne aducem aminte că în aprilie 2009, la Praga, preşedintele SUA, Barack Obama a spus că dacă va fi rezolvată problema legată de programul nuclear iranian, atunci nu va mai fi nevoie de un scut antirachetă în Europa"
 a afirmat  şeful diplomaţiei ruse..

Premierul israelian, Benjamin Netanyahu, a avertizat că ţara sa nu este obligată în vreun fel prin acordul convenit în dosarul nuclear iranian la Viena - pe care l-a catalogat drept „o greşeală istotică”. „Israelul nu este obligat în nici un fel prin acest acord cu Iranul, deoarece acest stat continuă să dorească distrugerea noastră. Vom şti întotdeauna să ne apărăm” a afirmat premierul israelian. „Lumea este un loc mult mai periculos azi decât a fost ieri”. Acordul este „nepotrivit” deoarece „în loc să-i ceară Iranului să înceteze comportamentul agresiv în regiune”, prin intermediul lui se „recompensează” Teheranul cu sute de miliarde de dolari care „vor alimenta terorismul Iranului în lume”
. 
Jeb Bush, înscris în cursa pentru desemnarea candidatului Partidului Republican la preşedinţia Statelor Unite, a condamnat acordul dintre marile puteri şi Teheran pe tema programului nuclear iranian, considerând că este "periculos" şi că are o perspectivă pe termen scurt. "Acordul cu Iranul este periculos, are deficienţe profunde" a declarat Jeb Bush. "Perspectivele vizate de acest acord sunt pe termen scurt" a atenţionat politicianul republican. "Poporul iranian, Orientul Mijlociu, Israelul, America şi întreaga lume merită mai mult decât un acord care consolidează controlul asupra puterii exercitat de clericii revoluţionari violenţi care conduc la Teheran cu un pumn de fier"
 a subliniat fostul guvernator al statului Florida. 
Hillary Clinton, înscrisă în cursa pentru desemnarea candidatului Partidului Democrat la preşedinţia SUA, a avertizat că, dacă va deveni preşedinte, nu va ezita să declanşeze o operaţiune militară împotriva Iranului. "Statele Unite nu vor permite niciodată Iranului să fabrice arme nucleare" a declarat Hillary Clinton într-un discurs rostit la Institutul Brookings, în Washington. "În calitatea de preşedinte, voi lua toate măsurile necesare pentru protejarea Statelor Unite şi a ţărilor aliate. Nu voi ezita să declanşez o operaţiune militară". "O intervenţie militară va fi doar în ultimă instanţă, după epuizarea tuturor opţiunilor diplomatice"
 a subliniat Hillary Clinton. 
Preşedintele SUA, Barack Obama, a justificat acordul cu Iranul, admiţând că preocupările Israelului sunt "legitime", dar că guvernul condus de Benjamin Netanyahu nu a prezentat alternative viabile. "În lipsa unui acord cu Iranul regimul internaţional de sancţiuni s-ar fi diluat, iar capacităţile de restabilire ar fi fost limitate. Prin acest acord avem posibilitatea de a rezolva pe cale paşnică o ameninţare majoră la adresa securităţii regionale şi internaţionale" a declarat Barack Obama. Preşedintele american a dat asigurări, într-o discuţie cu premierul israelian Benjamin Netanyahu, că Iranul nu va putea fabrica arme atomice. "Datorită acestui acord, Iranul nu va putea construi arme nucleare. Dacă Iranul va încălca acordul, sancţiunile vor fi restabilite iar consecinţele vor fi grave”. "Acordul nu va diminua preocupările Statelor Unite privind susţinerea acordată de Iran terorismului şi privind ameninţările la adresa Israelului"
 a subliniat liderul de la Casa Albă.
Barack Obama a  îndemnat criticii acordului să renunţe la "ideile de război" şi să ofere şanse diplomaţiei. "Alegerea pe care o avem este între diplomaţie şi război - poate nu mâine, poate nu peste trei luni, dar curând" a afirmat preşedintele american. "Cum putem avea conştiinţele împăcate, cum am putea justifica un război înainte de a testa alternativele diplomatice?" a adăugat. "Trebuie să arătăm lumii cine suntem, să reiterăm care sunt principiile pe care le susţinem" a subliniat liderul de la Casa Albă. "Acordul pe care comunitatea internaţională l-a încheiat cu Republica islamică Iran se axează pe tradiţia unei democraţii a diplomaţiei principiale". "Am obţinut un aranjament detaliat care va bloca în mod permanent tentativele Iranului de a obţine arme nucleare. Sunt blocate toate posibilităţile Iranului de a avea arme atomice"
.
Secretarul american al Apărării, Ashton Carter, s-a deplasat în Israel pentru a  tempera îngrijorarea. Împotriva Iranului vor putea fi folosite acţiuni militare pentru a împiedica dezvoltarea bombelor nucleare, în pofida acordului, a declarat Ashton Carter. „Unul dintre motivele pentru care acest acord este bun este că nu împiedică în nici un fel opţiunea militară“
. 

La rândul său, preşedintele Rusiei, Vladimir Putin, a oferit asigurări Israelului că Iranul nu va reuşi să se doteze cu armament nuclear, apreciind că acordul cu marile puteri va consolida securitatea în Orientul Mijlociu. "Acordul nuclear cu Iranul va îmbunătăţi securitatea în Orientul Mijlociu" i-a transmis Vladimir Putin premierului israelian, Benjamin Netanyahu, potrivit unui comunicat al Kremlinului. "Există garanţii solide că programul nuclear iranian va avea un caracter exclusiv civil"
 a subliniat liderul de la Kremlin. 
Liderul suprem iranian, ayatollahul Ali Khamenei, a afirmat că Iranul nu va purta discuţii cu Statele Unite în afara cadrului acordului nuclear. "Am aprobat discuţiile cu Statele Unite doar în mod specific în domeniul nuclear. Nu am aprobat discuţii cu Statele Unite în alte domenii şi nu vom purta negocieri cu Statele Unite”. Potrivit liderului spiritual, "America rămâne marele Satan”. Întrucât „naţiunea iraniană l-a alungat pe Satan”, acesta nu trebuie lăsat „să intre din nou pe fereastră"
 a precizat Ali Khamenei, cu referire la Revoluţia islamică din anul 1979.
Reacţii economice


Potrivit acordului, Iranul acceptă să-şi limiteze activităţile nucleare în schimbul ridicării sancţiunilor economice. Lipsa limitărilor asupra exporturilor de petrol va duce la o supraofertă pe piaţa mondială. Imediat după publicarea informaţiei despre acord, preţul barilului Brent pe pieţele internaţionale a scăzut cu aproximativ 2%, la 56,7 dolari pe baril, iar indicele US crude a scăzut la 51,1 dolari pe baril. 


Iranul şi-ar putea creşte exporturile de petrol cu până la 60% într-un an, potrivit unui sondaj făcut de Reuters în rândul analiştilor. Implementarea deplină a acordului, cu ridicarea implicită a embargoului, ţine de obligaţia Iranului de a răspunde, până în 15 decembrie, la o serie de întrebări referitoare la capacităţile militare şi de accţunea experţilor de a verifica pe teren aceste răspunsuri. Ulterior, Iranul va putea să crească exporturile de petrol, produse rafinate, produse chimice şi gaze naturale, să reintre în sistemul financiar global şi să obţină accesul la active blocate, în valoare de 150 miliarde de euro. Orice creştere de producţie va pune presiune şi mai mare pe preţuri, în condiţiile în care în prezent se produc zilnic cu 2,5 milioane de barili mai mult decât cererea de piaţă. Iranul este pe locul doi mondial, după Rusia, din punct de vedere al rezervelor de gaze naturale şi pe locul patru în clasamentul rezervelor de ţiţei. Potrivit companiei BP, Iranul are rezerve estimate de 157 de miliarde de dolari, suficiente pentru a susţine, de exemplu, consumul actual din China timp de patru decenii.

În 2015, Iranul a produs, în medie, 2,8 milioane de barili pe zi. Potrivit Bloomberg, Iranul poate creşte exporturile imediat după ridicarea embargoului cu 500.000 de barili pe zi şi cu încă pe atât după şase luni. De asemenea, Iranul are stocată o cantitate de 30 de milioane de barili, gata să plece spre pieţele internaţionale. Preţul petrolului a avut o scădere drastică din iunie 2014 - 115 dolari - până în ianuarie 2015 - 45 dolari. Agenţia Internaţională de Energie a transmis că pot apărea scăderi suplimentare din cauza supraofertei.

Iranul îşi sprijină aliaţii regionali

"Acordul defineşte faptul că iranienii vor putea livra armanent defensiv către aliaţii  regionali pentru a lupta împotriva terorismului şi extremismului. Deşi acest lucru este în contradicţie cu rezoluţiile Consiliului de Securitate al ONU, nu intră în contradicţie cu acordul principal”
 a declarat o sursă din cadrul negocierilor. Teheranul a insistat pentru ridicarea imediată a sacţiunilor şi embargoului, în timp ce Washingtonul s-a pronunţat în sensul reducerii procesului la minimum - de preferinţă, pe parcursul unor ani.  Anterior semnării acordului, preşedintele sirian Bachar el-Assad a promulgat legea de ratificare a unei linii de credit de un miliard de dolari, acordată Damascului de către Teheran. Demersul a fost aprobat de Parlamentul sirian în 7 iulie. Noua linie de credit va avea ca destinaţie "importul de mărfuri şi executarea unor proiecte"
 în Siria. Este a treia linie de credit acordată Damascului de către Teheran după izbucnirea conflictului în Siria, în 2011. În iulie 2013, Siria a beneficiat de o linie de credit de 3,6 miliarde dolari acordată de Iran. 
Potrivit Centrului sirian de cercetare politică, de la începutul crizei pierderile economice şi sociale ale Siriei se ridică la peste 202,6 miliarde de dolari. Catastrofa umanitară siriană este de o amploare fără precedent. Ţara are nevoie de susţinere financiară şi de ajutor umanitar. După patru ani de conflict armat, în urma căruia au rezultat peste de 230.000 de victime, guvernul sirian, ale cărui resurse sunt precare, contează pe liniile de credit acordate de Iran.  În pofida dificultăţilor economice cu care se confruntă, Teheranul identifică posibilităţi de a-şi ajuta financiar aliatul, astfel încât să fie sprijinită „securitatea ţării asaltată de atacuri teroriste”. "Susţinerea financiară acordată Siriei constituie, în fapt, sprijinirea luptei împotriva terorismului. E o datorie iraniană sacră, în sensul de a ţine piept tuturor ameninţărilor teroriste din regiune”
 a declarat consilierul preşedintelui Parlamentului iranian, Hossein Sheikholeslam.

Ministrul sirian de Externe, Walid Muallem a declarat că acordul în domeniul nuclear încheiat între marile puteri şi Iran nu va influenţa sprijinul constant oferit de Teheran puterii din Siria, ţară devastată de război. „Unii, în frunte cu Statele Unite ale Aamericii, îşi fac iluzii crezând că acordul îi va permite Occidentului să influenţeze poziţia iraniană în conflict” a declarat Walid Muallem în cadrul unui „forum antiterorist” la Damasc, în prezenţa ministrului iranian al Culturii, Ali Janati, şi unor oficiali ai grupării Hezbollah libaneze. „Poziţia Iranului în faţa crizei nu s-a schimbat. Această ţară a oferit toate formele de susţinere poporului sirian în lupta împotriva terorismului, înainte, în timpul şi după acordul nuclear, iar această susţinere va continua” a adăugat. În opinia şefului diplomaţiei siriene, „acordul istoric” în baza căruia Teheranul a acceptat să-şi diminueze capacităţile nucleare în schimbul ridicării progresive a sancţiunilor internaţionale constituie „o recunoaştere clară a importanţei rolului Iranului în regiune şi în lume”
. 

New York Times: Acordul arată importanţa internaţională a lui Putin

Acordul cu Iranul a pus în lumină capacitatea preşedintelui Rusiei de a juca un rol cu greutate în afacerile mondiale, în pofida tentativelor Occidentului de a-l denigra, a apreciat The New York Times. În ultimele săptămâni de negocieri Rusia a intervenit, reuşind să-şi apere interesul principal: ridicarea embargoului privind vânzarea de arme către Iran, impus în 2010. Graţie susţinerii Beijingului, Moscova a reuşit să-i determine pe negociatori să ajungă la un compromis. 

Autorităţile europene şi americane, care anunţaseră în repetate rânduri "izolarea politică" a lui Vladimir Putin, „nu şi-au putut atinge scopul”. Preşedintele rus a fost, la Ufa, gazda liderilor ţărilor membre OCS şi BRICS - şi statelor care  doresc să adere la aceste organizaţii. În context, a profitat de relaţia aparte existentă între preşedintele chinez, Xi Jinping, şi preşedintele iranian, Hassan Rohani. „Eforturile Rusiei pe scena internaţională au fost apreciate chiar şi de preşedintele american Barack Obama, care i-a mulţumit omologului său rus pentru rolul jucat în acordul iranian”.  Preşedintele american a precizat, de asemenea, că Vladimir Putin i-a telefonat pentru a discuta despre situaţia din Siria, propunându-i o cooperare ulterioară, în pofida lipsei de consens privind criza ucraineană. La rândul său, Barack Obama i-a telefonat lui Vladimir Putin, pentru a sublinia "rolul dialogului ruso-american pentru asigurarea stabilităţii şi securităţii în lume"
. 
"Este un exemplu de comportament strategic şi raţional al Rusiei"
 a afirmat directorul Institutului de economie mondială şi relaţii internaţionale din cadrul Academiei ruse de ştiinţe, Aleksandr Dynkine. Preşedintele american, Barack Obama, a precizat faptul că a fost "încurajat" în problema siriană de apelul telefonic al omologului său rus, Vladimir Putin. "M-am simţit încurjat când mi-a teleginat preşedintele Putin (...) pentru a discuta despre Siria"
 a precizat preşedintele american. 
Potrivit liderului de la Casa Albă, guvernul de la Moscova "a devenit conştient de faptul că regimul lui Bachar el-Assad îşi pierde forţa din cauza adâncirii scindării Siriei, astfel încât perspectiva unei lovituri de stat jihadiste sau cea a eliminării regimului sirian sunt din ce în ce mai plauzibile (....) ceea ce ne aduce în situaţia de a purta cu ei o discuţie serioasă". Totodată, Barack Obama a salutat rolul jucat de liderul de la Kremli în negocierile finalizate cu acordul istoric privind dosarul nuclear iranian. "Preşedintele Putin şi guvernul rus au avut o contribuţie care, pe mine, m-a surprins. Nu am fi ajuns la acest acord fără atitudinea determinantă a Rusiei, care a insistat în sensul încheierii unui acord ferm" a precizat preşedintele american. Barack Obama s-a declarat „persuadat” de faptul că "diplomaţia se poate fructifica". Diplomaţia "nu funcţionează ireproşabil şi nu obţinem de la ea, totdeauna, ceea ce dorim”. Totodată, „trăim într-o lume complexă şi nu ne putem impune condiţiile"
 a afirmat preşedintele american. 
Consiliul de Securitate al ONU a aprobat acordul cu Iranul
Consiliul de Securitate al Organizaţiei Naţiunilor Unite a aprobat acordul nuclear semnat de marile puteri cu Iranul, menţinând posibilitatea reactivării sancţiunilor dacă regimul de la Teheran va încălca termenii înţelegerii în următorii zece ani. „Cei 15 membri ai Consiliului de Securitate al Organizaţiei Naţiunilor Unite au adoptat în unanimitate proiectul de rezoluţie elaborat în contextul acordului nuclear cu Iranul”
.

În schimbul anulării sancţiunilor impuse de Statele Unite ale Americii, Organizaţia Naţiunilor Unite şi Uniunea Europeană, Iranul va limita activităţile nucleare. Acordul include un compromis între Washington şi Teheran care va permite inspectorilor ONU să solicite vizite la obiective militare iraniene, în cadrul efortului de monitorizare, dar nu vor avea dreptul automat de a efectua inspecţii inopinate. În cazul în care Iranul respinge o cerere de inspecţie, o comisie de arbitraj formată din reprezentanţi iranieni şi ai marilor puteri va decide dacă vizita trebuie permisă, sau nu.

Preşedintele Statelor Unite, Barack Obama, s-a întâlnit cu ministrul de Externe al Arabiei Saudite, Adel al-Jubeir, „în contextul în care Administraţia de la Riyad este preocupată de acordul marilor puteri cu Iranul în domeniul nuclear”
. Adel al-Jubeir a fost primit de preşedintele Barack Obama în Biroul Oval al Casei Albe. Adel al-Jubeir s-a întâlnit şi cu secretarul de Stat american, John Kerry. Şeful diplomaţiei saudite a insistat asupra continuării inspecţiilor la instalaţiile nucleare iraniene şi restabilirii rapide a sancţiunilor internaţionale dacă Teheranul va încălca termenii acordului. 

Teheranul a oferit informaţii despre activităţile nucleare din trecut
Iranul a oferit agenţiei nucleare a ONU informaţii despre activităţile sale nucleare din trecut, un pas important în vederea anulării sancţiunilor internaţionale, conform acordului încheiat cu marile puteri. Europa Liberă Pe lângă acordul încheiat la 14 iulie cu marile puteri, Iranul a semnat un acord cu Agenţia Internaţională pentru Energie Atomică pentru a răspunde întrebărilor referitoare la o eventuală dimensiune militară a activităţilor sale nucleare din trecut. 

AIEA a precizat într-un comunicat că Iranul a oferit "explicaţii în scris şi documente relevante"
, la termenul prevăzut. AIEA poate cere Iranului mai multe informaţii până la 15 octombrie, pentru a putea redacta un raport final până la sfârşitul lui 2015. Anularea sancţiunilor internaţionale împotriva Iranului va fi posibilă doar dacă AIEA anunţă că Teheranul a răspuns la întrebările privind activităţile sale nucleare din trecut şi respectă măsurile în vederea reducerii actualului program nuclear.
Agenţia Internaţională pentru Energie Atomică a anunţat că este mulţumită de accesul pe care Iranul i-l va oferi la instalaţia militară de la Parchin, în care, suspectează unele state, Teheranul ar fi efectuat experimente care au legătură cu o bombă atomică. Potrivit unor date oferite de către AIEA unor state membre, la instalaţia de la Parchin ar fi avut loc experimente hidrodinamice în vederea evaluării modului în care reacţionează anumite materiale la presiuni mari, ca de exemplu o explozie nucleară. "Aranjamentele distincte de foaia de parcurs sunt în concordanţă cu practica verificărilor AIEA şi îndeplinesc cerinţele Agenţiei"
 a precizat, într-un comunicat, Serge Gas, purtător de cuvânt al Agenţiei nucleare a ONU. 

Teheranul a blocat, timp de mai multe luni, o anchetă asupra unor posibile aspecte militare ale activităţilor sale nucleare, cele mai multe legate de perioada abterioară anului 2003, afirmând că datele în vederea anchetei Agenţiei ONU au fost "fabricate". Iranul a susţinut că programul său nuclear nu are nici o dimensiune militară. Însă AIEA a anunţat că a solicitat de mai multe ori acces la Parchin, fără vreun rezultat. Senatorul republican american Lindsey Graham, preşedintele Comisiei care supervizează contribuţia financiară americană la AIEA, a ameninţat că va exercita presiuni în vederea opririi acestor finanţări în cazul în care Agenţia ONU nu publică aranjamentele cu Iranul.
Costuri pentru monitorizarea implementării acordului cu Iranul


Agenţia ONU însărcinată cu monitorizarea implementării acordului de luna trecută în dosarul nuclear iranian estimează că acest efort costă 9,2 milioane de euro pe an, iar în total 140 de milioane de euro. În document, întocmit pentru o reuniune specială a Agenţiei Internaţionale pentru Energie Atomică se precizează că aceste costuri sunt calculate din momentul începerii apliicării acordului - mai exact, din data de 18 octombrie.

AIEA evaluează, în acest document, costul monitorizării acordului la 138 de milioane de euro, precizând că estimează costuri anuale în valoare de 9,2 milioane de euro "pentru o perioadă de 15 ani"
. Este durata planificată a acordului semnat de Teheran cu şase mari puteri în vederea limitării activităţilor prin care Iranul ar putea produce o armă nucleară, în schimbul anulării sancţiunilor economice.


Reuniunea a fost dedicată aprobării de către cei 35 de membri ai Consiliului de Administraţie al AIEA a rolului de monitorizare a Agenţiei şi solicitării fondurilor necesare în vederea desfăşurării acestor activităţi. Sub protecţia anonimatului, o sursă diplomatică dintr-o ţară membră a Consiliului de Administraţie al AIEA a declarat că Statele Unite, Franţa, Marea Britanie şi Germania - cele patru mari puteri occidentale care au negociat acordul cu Iranul - s-au angajat să acopere cel puţin o parte din costuri, alături de alte state - între care Japonia, Finlanda, Australia, Canada, Olanda şi Noua Zeelandă.  Rusia şi China, celelalte două mari puteri care s-au aşezat la masa negocierilor cu Iranul, ar urma să participe la acoperirea unei părţi din cheltuielile suplimentare.

„Puterea militară este o condiţie prealabilă a păcii”


Iranul a dezvăluit o nouă rachetă de tip sol-sol - despre care afirmă că poate să atingă cu o precizie de vârf ţinte aflate pe o rază de 500 de kilometri - şi a subliniat că puterea militară este o condiţie prealabilă a păcii şi unei diplomaţii eficiente. Ministerul Apărării de la Teheran a dezvălit această rachetă cu combustibi solid - Fateh 313 - la scurt după ce Iranul a ajuns la un acord cu marile puteri, în baza căruia Iranul trebuie să se supună unor noi limitări în programul său nuclear, în schimbul anulării sancţiunilor care i-au fost impuse de guverne occidentale. Potrivit acordului, transferul către Iran a tehnologiilor în domeniul rachetelor balistice, în următorii opt ani, este supus aprobării Consiliului de Securitate al ONU, iar SUA au promis că se vor opune prin veto unei astfel de solicitări. Un embargo asupra armamentului convenţional este menţinut, ceea ce împidică orice importuri şi exporturi pe o perioadă de cinci ani.


Iranul a anunţat că nu va da curs părţilor acestui acord care îi restrâng capacităţile militare, o poziţie reafirmată de preşedintele Hassan Rohani. "Vom cumpăra, vinde şi dezvolta orice arme avem nevoie şi nu vom cere permisiunea şi nu ne vom supune niciunei rezoluţii pentru asta". "Putem să negociem cu alte ţări numai atunci când suntem puternici. Dacă o ţară nu are putere şi independenţă, nu poate căuta pacea cu adevărat"
 a subliniat preşedintele iranian. 

Ministerul iranian al Apărării a anunţat că racheta de tip Fateh 313 a fost testată cu succes şi, în curând, va fi produsă în serie. Iranul deţine unul dintre cele mai mari programe în domeniul rachetelor din Orientul Mijlociu. Teheranul vrea să exporte armament către aliaţii săi din regiune şi să importe sisteme antirachetă. "În cadrul industriei noastre aerospaţiale, avem în producţie diverse rachete balistice cu diverse raze de acţiune" a declarat ministrul iranian al Apărării, Hossein Dehghan. "Vom continua pe această cale cu putere maximă, în conformitate cu nevoile noastre de apărare şi în mod proporţional faţă de ameninţările care ne aşteaptă", a adăugat. La rândul său, comandantul Diviziei Aerospaţiale a Corpului Gardienilor Revoluţiei Islamice a insistat asupra programului iranian în domeniul rachetelor. "Unii cred în mod greşit că Iranul şi-a suspendat programele în domeniul rachetelor balistice în ultimii doi ani şi că a încheiat un acord asupra programului său în domeniul rachetelor (...). Vom efectua un nou test al unei rachete balistice în viitorul apropiat, care va fi un ghimpe în ochii inamicilor noştri"
.
Oficial militar iranian, în vizită la Moscova, în pofida interdicţiilor ONU

Qassem Soleimani, comandantul unor unităţi speciale ale Gardienilor Revoluţiei din Iran, a efectuat o vizită în Rusia, unde s-a întâlnit inclusiv cu preşedintele Vladimir Putin, în pofida interdicţiilor de călătorie impuse de Organizaţia Naţiunilor Unite, au informat surse iraniene. Qassem Soleimani, comandantul Forţei Quds,  unitate specială a Gardienilor Revoluţiei, este vizat de interdicţii de călătorie în străinătate din anul 2007, în baza unei decizii a Consiliului de Securitate al ONU.

Potrivit unui oficial iranian, care a dorit să rămână anonim, Qassem Soleimani s-a deplasat, în a doua jumătate a lunii iulie, în Rusia, pentru a discuta despre un contract privind vânzarea de armament Iranului, inclusiv a unor sisteme de rachete S-300. Qassem Soleimani s-ar fi aflat la Moscova pe 24 iulie, unde s-a întâlnit cu preşedintele Vladimir Putin şi cu ministrul Apărării, Serghei Şoigu.

Întrevederile au fost confirmate de doi oficiali ai Statelor Unite. "Informaţiile apărute în presă sunt foarte îngrijorătore, încercăm să le verificăm"
 a declarat Samantha Power, ambasadorul Statelor Unite la ONU.
Dmitri Peskov, purtătorul de cuvânt al Kremlinului, a negat informaţia, precizând că preşedintele Rusiei, Vladimir Putin, nu s-a întâlnit cu generalul Qassem Soleimani. "Programul preşedintelui Putin nu a inclus nici o întrevedere de acest fel" a afirmat Dmitri Peskov. "De fapt, nu am nici o informaţie potrivit căreia acest general ar fi vizitat sau nu Moscova"
 a adăugat oficialul rus. 
VARIA

SUMMIT BRICS-ORGANIZAŢIA COOPERĂRII DE LA SHANHAI
Preşedintele iranian, la summit-ul BRICS-OCS, de la Ufa

Preşedintele Iranului, Hassan Rohani, a participat la summit-ul BRICS şi Organizaţiei Cooperării de la Shanhai, în cadrul căreia republica islamică deţine statut de observator din anul 2005. Summit-ul s-a desfăşurat în perioada 8-9 iulie, la Ufra. Iranul doreşte să devină membru cu dreptul depline al Organizaţiei. Potrivit regulamentului, calitatea de membru cu drepturi depline nu poate fi acordată unui stat supus sancţiunilor internaţionale. Astfel, Iranul poate solicta aderarea cu statul permanent la Organizaţie după reglementarea definitivă a problemelor legate de dosarul nuclear. Înfiinţată în 2001, OCS este o organizaţie interguvernamentală care reuneşte China, Rusia,  Kazakhstanul, Kîrgîzstanul, Tadjikistanul şi Uzbekistanul. Mongolia, India, Iranul, Pakistanul şi Afghanistanul au statut de observatori.
Miniştrii de Externe ai statelor din Organizaţia Cooperării de la Shanhai au decis că Iranul poate devein membru permanent, a anunţat începutul şeful diplomaţiei ruse,, Sergheï Lavrov. "Am examinat cerereaa Iranului, care participă, din 2005, în mod active şi energic, la lucrările OCS, cu statut de observator. Ne-am pronunţat, în unanimitate, în sensul ridicării statutului Iranului în cadrul Organizaţiei, în contextul reglementării de ansamblu a problemei nucleare iraniene".
Cu ocazia negocierilor desfăşurate, la Viena, în 8 iulie, între Teheran şi grul 5+1 – Statele Unite ale Americii,, Rusia, China, Marea Britanie, Franţa şi Germania -  preşedintele iranian, Hassan Rohani, s-a arătat optimist în legătură cu discuţiile privind dosarul nuclear, afirmând că Teheranul se pregăteşte pentrui perioada "post-negocieri". Ministrul adjunct rus de Externe, Sergheï Riabkov, a precizat că toate părţile implicate discută intens propunerile prezentate de Teheran. "Aceste discuţii seamănă cu ascensiunea unor alpinişti care încearcă să ajungă pe un vârf: au parcurs 95% din drum, dar (…) ultimii metri se dovedesc a fi cei mai dificili”
.
India şi Pakistan, cale liberă pentru aderarea la OCS

În cadrul reuniunii Consiliului şefilor de stat din cadrul Organizaţiei de Cooperare de la Shanghai desfăşurată la Ufa a fost adoptată rezoluţia privind demararea procesului de aderare a ţărilor India şi Pakistan la OCS.  Ministrul adjunct chinez de externe, Cheng Guoping a declarat că “aderarea celor două state la OCS va juca un rol important şi pozitiv nu numai în dezvoltarea organizaţiei, ci şi în promovarea şi îmbunătăţirea relaţiilor de prietenie dintre cele două ţări”
. 
Demnitarul chinez a subliniat că, în cei 14 ani de la înfiinţarea OCS, organizaţia a devenit o importantă platformă de menţinere a securităţii, stabilităţii şi de promovare a dezvoltării comune în regiune. Ţările membre ale OCS au întărit coordonarea strategică şi încrederea reciprocă, au aprofundat cooperarea în toate domeniile şi au obţinut multe rezultate. Odată cu extinderea influenţei OCS, din ce în ce mai multe ţări au solicitat aderarea la organizaţie. 
Acord de colaborare Rusia-China-Mongolia

Rusia, China şi Mongolia au semnat, la Ufa, un acord-cadru de colaborare în domeniul dezvoltării punctelor de trecere a frontierei de stat a celor trei ţări. „Acordul cadru a fost elaborat de Agenţia federală pentru amenajarea frontierei de stat a Federaţiei Ruse, împreună cu direcţiile vamale generale din R.P.Chineză şi Mongolia, în scopul elaborării unui mecanism de conlucrare a organelor competente ale puterii de stat din Rusia, China şi Mongolia”
. 
Acordul are ca obiect colaborarea dintre părţi în vederea dezvoltării infrastructurii punctelor de trecere a frontierei şi a dotării acestora, sporirea capacităţii de trecere a frontierei şi crearea condiţiilor favorabile pentru trecerea frontierelor de stat de către persoane, mijloace de transport şi mărfuri. Documentul a fost semnat în cadrul summitului Consiliului şefilor de state membre ale OCS de la Ufa, înaintea celei de a doua întâlniri a preşedinţilor Rusiei, Chinei şi Mongoliei.

Preşedintele rus, Vladimir Putin, a avut o întrevedere trilaterală cu omologii săi din Mongolia şi China, în marja summit-ului Organizației pentru Cooperare de la Shanghai.  „Preşedintele rus, Vladimir Putin, şi omologii săi din China şi Mongolia, Xi Jinping şi, respectiv Tsakhia Elbegdorj” au examinat „aspecte privind intensificarea cooperării trilaterale” şi au trasat „noi perspective de dezvoltare a cooperării”
 a declarat consilierul prezidenţial rus, Iuri Uşakov. Potrivit lui Iuri Uşakov, la iniţiativa părţii ruse s-a elaborat foaia de parcurs a cooperării dintre cele trei state. 
Întâlnirea dintre liderii rus şi chinez - Vladimir Putin şi Xi Jinping - a fost prima din maratonul întâlnirilor bilaterale desfăşurate la Ufa. Liderul de la Kremlin a subliniat că este „foarte bucuros” să salute prezenţa delegaţiei chineze „în unul din cele mai frumoase oraşe din zona Volgăi, Ufa”. Vladimir Putin i-a mulţumit omologului său chinez pentru participarea la summiturile Organizaţiei de Cooperare de la Shanghai  şi BRICS, exprimându-şi speranţa că „acest colţ al Rusiei va plăcea”
 oaspeţilor. Liderii chinez şi rus au avut o discuţie privind intensificarea cooperării pragmatice în domeniul construirii Centurii Economice a Drumului Mătăsii, aprofundarea colaborării bilaterale în cadrul BRICS şi OCS şi întărirea coordonării în afacerile internaţioale şi regionale
Preşedintele rus, Vladimir Putin, a avut şi o întrevedere cu omologul său din Kazahstan, Nursultan Nazarbaev, care a împlinit în 6 iulie vârsta de 75 de ani şi căruia i-a fost înmânat Ordinul Sfântului Aleksandr Nevski. După cum a precizat Iuri Uşakov, în cadrul întrevederii celor doi lideri „a fost acordată o atenţie deosebită problemelor de cooperare în sectorul energetic, inclusiv în sectorul energiei nucleare”
.
Declaraţia de la Ufa, semnată de statele membre BRICS

Cele cinci state membre ale BRICS au semnat un amplu document în care se expune detaliat poziţia acestora în problemele internaţionale, politice, financiare, economice şi umanitare. Declaraţia de la Ufa, un amplu document din 76 de puncte expune detaliat poziţia BRICS asupra tuturor aspectelor cooperării în cadrul grupului dar şi faţă de marea majoritate a problemelor internaţionale, politice, financiare, economice şi umanitare, reflectând astfel aspiraţiile la rolul de factor de influenţă globală tot mai important.


Statele membre ale BRICS se angajează să dezvolte parteneriatul lor strategic şi să şi amplifice eforturile comune în elaborarea răspunsurilor la provocările ce apar - relevă principalul document al summit- ului. Declaraţia reafirmă rolul fundamental al ONU în afacerile internaţionale, condamnă practica standardelor duble în sfera dreptului internaţional, intervenţiile armate şi sancţiunile unilaterale, chestiunea principiul securităţii egale şi indivizibile pentru toate ţările.
Statele BRICS subliniază că nu există o soluţie militară a conflictului ucrainean, singura cale spre reconciliere fiind dialogul politic şi fac apel la toate părţile să respecte acordurile de la Minsk. Declaraţia precizează, de asemenea, că în conflictul din Siria nu există alternativă la soluţia paşnică bazată pe un dialog intersirian comprehensiv. Brazilia, Rusia, India, China şi Africa de Sud se pronunţă pentru semnarea cât mai rapidă a acordului privind programu nuclear iranian, care să permită restabilirea încrederii depline în caracterul său exclusiv paşnic şi ridicarea tuturor sancţiunilor împotriva Teheranului, astfel încât Iranul să îşi poată exercita deplin drepturile la energia nucleară paşnică, inclusiv la îmbogăţirea uraniului, cu condiţia respectării tratatelor internaţionale în domeniu.

Membrii BRICS condamnă ferm terorismul în toate formele lui de manifestare, crimele comise de Statul Islamic şi alte grupări teroriste. Declaraţia face apel la unirea eforturilor ţărilor lumii în combaterea terorismului şi la evitarea abordărilor politizate şi selective a acestui subiect. 

China şi Africa de Sud au ratificat acordul privind Banca BRICS

Parlamentul chinez “a ratificat acordul privitor la crearea Noii Bănci de Dezvoltare a BRICS”
. Instituţia are ca scop finanţarea proiectelor de infrastructură în ţările membre BRICS şi în alte state emergente. Grupul BRICS cuprinde Brazilia, Rusia, India, China şi Africa de Sud. Noua Bancă de Dezvoltare va avea un capital iniţial autorizat de 100 miliarde de dolari. Capitalul subscris iniţial, de 50 miliarde dolari, va fi împărţit, în cote egale, între membrii fondatori. Acordul care prevede crearea Noii Bănci de dezvoltare a fost semnat în 15 iulie 2014, în cadrul celui de al VI-lea summit BRICS, în Brazilia.

La rândul său, “Palamentul Africii de Sud a ratificat acordul internaţional privitor la Noua Bancă de dezvoltare a BRICS”. Legislativul sud-african a ratificat, de asemenea, “un acord care prevede formarea unui fond de rezerve monetare al BRICS”
. Ministerul de Finanţe a anunţat numirea lui Tito Mboweni, ex-guvernator al Băncii centrale sud-africane, pe postul de director al centrului regional al Noii Bănci de Dezvoltare din Africa de Sud. Postul de vicepreşedinte i-a revenit lui Leslie Maasdorp - care, anterior, a deţinut funcţii administrative la Bank of America, la Barclays şi la Goldman Sachs.
Rusia are în vedere participarea cu 2 miliarde de dolari la capitalul noii instituţii financiare pe parcursul următorilor şapte ani. China va participa cu 41 miliarde de dolari, ceea ce îi va conferi majoritatea voturilor - respectiv 39,5%. Banca va fi condusă printr-un sistem organizat pe trei niveluri, presupunând un consiliu de administraţie, un consiliu director şi un preşedinte. Primul preşedinte al consiliuluii de administraţie va fi un rus, primul preşedinte al consiliului director, un Brazilian, iar primul preşedinte al Băncii va fi reprezentantul Indiei, Kundapur Vaman Kamath. În afara sediului principal de la Shanghai, Noua Bancă de Dezvoltare va avea un centru regional în Africa de Sud. Banca BRICS urmează să-şi înceapă activitatea la sfârşitul lunii aprilie 2016.

Forumul civic al BRICS
Forumul civic al BRICS le-a recomandat participanţilor la summit-ul desfăşurat la Ufa să pregătească şi să semneze un pact de neagresiune, bazat pe principiile ONU. Un astfel de demers ar fi “un important reper în relaţiile internaţionale la nivel mondial” a declarat Georgy Toloraya, director executive al Comitetului naţional pentru studiul ţărilor BRICS.
Forumul civic al BRICS a îndemnat liderii statelor să acorde o atenţie specială problemei inegalităţilor sociale şi consecinţelor nefaste ce derivă, de aici, pentru dezvoltarea economică şi social a ţărilor. “Vrem ca această problemă să fie avută în vedere în contextual creării Noii Bănci a BRICS, care ar putea deveni un instrument de dezvoltare pe termen lung şi să contrinuie la refucerea inegalităţilor”
 a precizat Elena Topoleva-Soldunova, copreşedinte al Forumului.
Forumul civic s-a desfăşurat la Moscova, anterior summit-ului de la Ufa. Obiectivul principal al proiectului este asigurarea unui dialog constructiv între reprezentanţii societăţii civile şi ţările membre BRICS, privind cele mai importante subiecte de ordin social.

STATUL ISLAMIC CONTINUĂ GENOCIDUL CULTURAL

În Orientul Mijlociu genocidul cultural dezlănţuit de organizaţia teroristă islamistă Statul Islamic continuă neabătut. Statul islamic a mai distrus, în centrul Siriei, o mânăstire - în fapt, o bijuterie arhitectonică datând din secolul al V-lea. Este vorba de lăcaşul, Mar Elian. Sute de creştini din cei 2.000, trăind în localitate, s-au refugiat. Parte dintre ei încearcă în disperare să ajungă în Europa. “Slovacia i-ar primi, dar n-ar vrea să accepte şi musulmani. Prea mare a început să fie şi în Europa centrală şi răsăriteană frica de importul de islamism. Care însă, în versiunea sa radicală, nu-i prigoneşte doar pe creştini”
.
Mar Elian nu este primul aşezământ religios creştin distrus de Statul Islamic. O soartă asemănătoare a avut mănăstirea catolică Mar Benham, de lângă Mossul, în nordul Irakului. Era un edificiu mai vechi decât Mar Elian, construit în secolul al IV-lea. „Barbarii din hoardele ISIS”, scrie Bild, „au săvârşit şi această faptă de nebunie”. Au distrus aşezământul creştin  în numele propriei interpretări „primitive a Coranului”
. 

 Militanţii Statului Islamic au decapitat un venerabil arheolog din Palmyra. Octogenarul Khaled Al-Asaad a rămas la Palmyra pentru a proteja comorile helenistice din situl arheologic. Islamiştii l-au decapitat decapitat, “l-au pironit de un felinar” şi „i-au plasat capul, cu ochelarii săi caracteristici, de intelectual francez, între picioare”. Mobilul asasinatului a fost  apartenenţa la o minoritate religioasă şi o prezumtivă "închinare la idoli", adorarea „zeilor” antici,  „idolatria”
, pe care savantul ucis şi obiectele descoperite şi expuse de el le-ar fi promovat.
Comunitatea internaţională se confruntă cu un genocid, nu doar spiritual şi cu multiple crime împotriva umanităţii. Se distrug, zilnic, tezaure culturale inestimabile, de neînlocuit.. Aceste crime implică un război total împotriva culturilor şi religiilor umanităţii, inclusiv a celei islamice, ale cărui victime sunt, nu în ultimul rând, creştinii din Siria şi Irak. Concomitent suferă în regiune şi pretutindeni, inclusiv în Europa, de pe urma terorismului şi fundamentalismului islamic, pe lângă creştini, evreii, kurzii, yezizii, musulmanii şiiţi şi cei suniţi care, loiali poruncilor de toleranţă faţă de poaparele cărţii conţinute în Coran, nu acceptă înrobirea şi mancurtizarea. Propaganda statului islamic le impune să-şi violeze propria religie - Coranul, le cere musulmanilor să respecte „popoarele cărţii”, deci pe creştini şi evrei ca şi pe musulmani. 

De câte victime creştine, musulmane, evreieşti sau pur şi simplu, omeneşti, de câte biserici distruse şi schituri demolate va mai fi oare nevoie înante de a se trezi Creştinătatea? Europa? America? Naţiunile Unite? Nu pentru evitarea unor noi genocide s-a înfiinţat, după Holocaust, organizaţia mondială? Oare la ce să fie bună dacă nu e în stare să frâneze expansiunea acestui nou fascism?

OFICIAL AL AMBASADEI SUA LA BERLIN, „INVITAT” SĂ PĂRĂSEASCĂ GERMANIA DIN MOTIVE DE SPIONAJ


În urma celui de-al doilea caz de spionaj în favoarea SUA, în iulie guvernul german i-a cerut reprezentantului serviciilor secrete americane din cadrul ambasadei SUA de la Berlin să părăsească Germania. Decizia Berlinului a intervenit după dezvăluirile privind spionarea NSA, inclusiv a telefonului mobil al cancelarului Angela Merkel, şi după ce s-a descoperit cazul celor doi agenţi germani care ar fi furnizat informaţii secrete SUA. Primul, angajat al serviciului german de informaţii externe, BND, a fost arestat - cel de al doilea, angajat al Ministerului german al Apărării, este anchetat.

Diplomaţii străini se bucură, în ţara gazdă, de imunitate.  Însă, în baza Convenţiei de la Viena privind relaţiile diplomatice, dacă sunt bănuiţi de spionaj, diplomaţii străini pot fi declaraţi persona non grata - şi, pe cale de consecinţă, expulzaţi. Astfel de situaţii au apărut în 2012 cu ambasadorul sirian din Germania - sau, în 2011, cu cel libian.


Cazurile în care au fost descoperiţi în Germania agenţi secreţi ocidentali sunt rare. Mai precis, puţine sunt cunoscute. "Dacă descopeream astfel de cazuri, persoanele în cauză erau expulzate"
 a declarat Bernd Schmidbauer, însărcinat al guvernului cu coordonarea serviciilor secrete germane în perioada 1991-1998. Referitor la SUA, este cunoscut un caz petrecut în 1997. Un diplomat american a încercat să recruteze ca agent un angajat al Ministerului federal al Economiei. În urma anchetei organelor de resort, diplomatului i s-a cerut să părăsească Germania. SUA au respins acuzaţiile de spionaj, dar şi-au retras diplomatul.
Reacţia actuală a guvernului de la Berlin are un dublu efect. Ea se adresează, pe de o parte, administraţiei SUA. Informaţia a fost transmisă de preşedintele Comisiei pentru politică externă a Bundestagului, Norbert Röttgen, aflat cu o delegaţie a Legislativului german la Washington. Iniţial, în presa americană nu a fost identificată vreo referire la acest subeict. După declaraţia oficială a guvernului german, The Washington Post şi USA Today au relatat pe larg subiectul. 

Pe de altă parte, mesajului transmis SUA prin expulzarea reprezentantului seviciilor secrete americane din cadrul ambasadei SUA de la Berlin se adresează politicienilor  germani, care s-au arătat indignaţi de dimensiunile pe care le-a luat spionajul aliatului de peste ocean. Cancelarul Angela Merkel a reproşat Statelor Unite că îşi folosesc resursele în mod cu totul greşit. În contextul marilor provocări ale prezentului - de exemplu, în Orientul Mijlociu - spionarea aliaţilor reprezintă "o irosire de forţe" a afirmat Angela Merkel. "Avem atâtea probleme de rezolvat, aşa încât ar trebui să ne concentrăm asupra esenţialului"
 a adăugat şefa executivului german, cu referire la Siria şi Irak.
MASACRUL DE LA SREBRENIŢA: COMEMORARE CU INCIDENTE - PREMIERUL SÂRB, AGRESAT
Bosnia a marcat 20 de ani de la masacrul de la Srebreniţa. Carnagiul a fost catalogat drept genocid de către justiţia internaţională, dar în pofida acestui verdict, continuă să provoace dezbateri controversate. Sicriele a 136 de victime identificate ale masacrului din iulie 1995 au fost îngropate, cu această ocazie, la cimitirul memorial. Aproximativ 50.000 de persoane, inclusiv numeroase rude ale victimelor şi supravieţuitori, au fost aşteptate la Srebreniţa. Până în prezent 6.241 de victime, găsite şi identificate, au fost înmormântate la memorialul din Srebreniţa, în estul Bosniei - şi alte 230 în alte cimitire.

În urmă cu două decenii, în iulie 1995, în timp ce regiunea era declarată "zonă protejată" de către ONU, aproximativ 8.000 de bărbaţi şi băieţi musulmani au fost ucişi la Srebreniţa de către forţe sârbe bosniace în cel mai atroce carnagiu care avea loc în Europa de la sfârşitul celui De Al Doilea Război Mondial. Războiul intercomunitar din Bosnia (1992-1995) s-a soldat cu 100.000 de morţi şi aproximativ două milioane de refugiaţi, reprezentând aproape jumătate din populaţia epocii.

O zi de doliu naţional a fost pe întregul teritoriu al Bosniei, care a fost împărţit după conflict între două entităţi - una sârbă, Republica Srpska, şi una croato-musulmană. Cele două entităţi sunt legate prin instituţii centrale slabe. Numeroşi reprezentanţi străini, printre care şi preşedintele Statele Unite din perioada respectivă Bill Clinton - a cărui administraţie a fost arhitecta Acordurilor de Pace de la Dayton, care au pus capăt conflictului bosniac -, au fost prezenţi, anul acesta, la Srebreniţa. 
În 2010, Parlamentul Serbiei a adoptat o declaraţie cu privire la masacrul de la Srebreniţa, fără să folosească cuvântul "genocid". În 2013, actualul preşedinte Tomislav Nikolici, a cerut "în genunchi ca Serbia să fie iertată pentru crima comisă la Srebreniţa"
 - fără a pronunţa cuvântul „genocid”. Serbia, care refuză să accepte că la Srebreniţa a fost comis un genocid, a fost reprezentată, la ceremonia de anul acesta, de premierul Aleksandar Vucici. Subiectul alimentează dezbateri pe scena politică internaţională şi rămâne o problemă care afectează relaţiile dintre Serbia şi Bosnia.
 Bosnia, una dintre ţările cele mai sărace din Europa, este blocată de disensiuni şi rămâne în urma candidaţilor la aderarea la Uniunea Europeană. Musulmanii (40%), sârbii (30%, creştini ortodocşi) şi croaţii (10%, creştini catolici), principalele comunităţi din această ţară cu 3,8 milioane de locuitori, se privesc în continuare cu neîncredere.

Premierul sârb, lovit de pietre la Srebreniţa

Belgradul a denunţat o "tentativă de asasinare", după ce premierul sârb Aleksandar Vucic, care „a fost scuipat şi atins la nivelul capului de pietre în timpul comemorării a 20 de ani de la masacrul de la Srebreniţa, a fost nevoit să se retragă în mare grabă de la memorial, sub protecţia gărzilor de corp”. Organizatorii „au lansat, fără succes, apeluri la calm, în timp ce premierul fugea de la monumentul dedicat memoriei celor peste 6.200 de victime identificate ale masacrului”
. Un imam a început să citească o rugăciune, iar mai mulţi participanţi la ceremonii s-au întors să se roage, aşteptând înmormântarea celor 136 de victime ale masacrului, identificate recent.

După incident, Aleksandar Vucici a declarat că va continua, în pofida celor întâmplate, să acţioneze în vederea reconcilierii între sârbii şi musulmanii din Bosnia. "Îmi exprim regretul pentru ceea ce s-a întâmplat (...) şi regret faptul că unii nu au recunoscut intenţia noastră sinceră de a stabili o prietenie sinceră între sârbi şi musulmani. Mâna mea rămâne întinsă şi îmi voi continua politica de reconciliere" a declarat, după revenirea la Belgrad. La rândul său, primarul Srebreniţei, Camil Durakovica, a denunţat "acţiunea unor creiere bolnave, care au abuzat de acest eveniment demn" şi a dat asigurări că doreşte să-i telefoneze premierulului sârb pentru a-i prezenta scuze. Aleksandar Vucic a participat la ceremonie pentru a aduce un omagiu victimelor, dar fără să spună cuvântul "genocid", recunoscut de către justiţia internaţională.

În pofida voinţei afişate de Aleksandar Vucici în sensul aplanării tensiunilor apărute în urma incidentului, Ministerul sârb de Externe a cerut autorităţilor de la Sarajevo să "condamne în mod public" "tentativa de asasinare" a premierului sârb. De asemenea, şefa diplomaţiei UE, Federica Mogherini a declarat că aşteaptă din partea autorităţilor de la Sarajevo "o anchetă completă asupra acestui incident", după ce a salutat "decizia istorică"
 a lui Aleksandar Vucici de a veni la Srebreniţa.

Rusia opune un vot de veto rezoluţiei ONU care recunoaşte masacrul de la Srebreniţa ca genocid 

Rusia a opus un vot de veto unei rezoluţii a Consiliului de Securitate al ONU care recunoşte masacrul de la Srebreniţa ca "genocid".  Alţi patru membri ai Consiliului de Securitate s-au abţinut - ceilalţi, au votat în favoarea rezoluţiei.

Rezoluţia a deranjat Serbia, care respinge termenul genocid. Documentul a fost redactat pentru a marca 20 de ani de când a fost comisă această atrocitate, în timpul războaielor care au condus la destrămarea fostei Iugoslavii şi proclamarea independenţei unor state. "Acceptarea evenimentelor tragice de la Srebreniţa ca genocid este o condiţie prealabilă reconcilierii"
 se arată în rezoluţie.

Ambasadorul rus la ONU Vitali Ciurkin a catalogat textul "neconstructiv, conflictual şi motivat politic". Votul a fost amânat cu o zi, pentru a le permite Statelor Unite şi Marii Britanii - care au redactat rezoluţia - să încerce să convingă Rusia să nu opună un vot de veto. Preşedintele Republica Srpska, Milorad Dodik, care a catalogat genocidul de la Srebreniţa drept o "minciună", i-a mulţumit Rusiei, care a "împiedicat adoptarea unei rezoluţii ce ar fi complicat situaţia” din Bosnia „şi ar fi adâncit dezbinarea"
. 
FLASH. OPINII DE PRESĂ
Rezultatul referendumului din Grecia, un "seism European”

"”Nu”-ul care zguduie Europa", a titrat Les Echos. "Este o victorie politică pentru Alexis Tsipras şi un salt în necunoscut pentru Grecia, ameninţată de ieşirea rapidă din zona euro şi falimentul bancar"
 a comentat cotidianul economic.

"Grecia trânteşte uşa în nas zonei euro"
 a afirmat L'Opinion, iar 20 Minutes titrează pe prima pagină "Grecia îşi strigă “nu”-ul"
.
"Grecia face un mare pas către ieşirea din zona euro” a afirmat Le Figaro 
pe prima pagină. "Avertizările cu privire la pericolele referendumului nu vor schimba nimic: grecii au decis să-l urmeze pe Alexis Tsipras în aventura sa nebună" a apreciat cotidianul. Astfel, grecii au "preferat înfruntarea până la capăt, preludiul marelui salt în necunoscut", dar "este alegerea lor democratică" - motiv pentru care trebuie să fie respectată.

L'Humanité a îndemnat, pe prima pagină: "Acum, respectaţi “nu”-ul poporului grec!". "Oxi. Un tunet în Europa austerităţii" exclamă cotidianul. "Nu-ul lucid, curajos şi puternic al unui popor în picioare (…) O lecţie magnifică de democraţie, pe care grecii şi conducătorii lor au dat-o Europei" şi "nu numai"
.

Libération 
a titrat pe prima pagină cu un joc de cuvinte - "Nu-ul lui Zeus" şi "L'oxi gêne" în pagina interioară. "Vrem să respingem un popor care-şi legitimează rebeliunea prin suferinţă? Vrem să sfărâmăm vechiul vis al unei Europe unite, purtat de mai multe generaţii de la Război încoace, reuniţi în jurul valorilor umaniste, singurul mod de a juca un rol pe scena mondială?" se întreabă ziarul. "Acum este necesar să alegem între austeritate şi descompunerea politică". 

"A fost pariul unui tânăr politician. Este, de ieri seară, bătaia de cap a întregii zone euro", a rezumat Ouest France, sub titlul "Seism european"
. 
"Toţi mai marii acestei Europe dezîncarnate pot rumina. Ei au pierdut. În faţa unui popor ros de suferinţele sale zilnice şi pilotat de marionetele lumii financiare, Europa se trezeşte în această luni dimineaţa mahmură" subliniază Le Midi Libre
. Nu-ul fără apel al grecilor "marchează o cotitură în istoria construcţiei europene", iar de-acum "cuplul Hollande-Merkel este cel căruia-i revine sarcina să arate dacă este la înâlţimea mizei".
"Mângâiat" de acest vot, Alexis Tsipras "redevine un interlocutor de neocolit"
 a apreciat L'Est Républicain. Asta, după ce a fost desemnat "o ţintă de către mulţi conducători europeni"
 menţionează, în acelaşi sens, La Charente Libre.
"Forţa nu-ului va obliga ţările europene, inclusiv Germania, în pofida poziţiilor conducătorilor ei, să redeschidă dialogul" a apreciat La Montagne. "Şi, probabil, să ia în calcul să atingă tabu-ul renunţării la datorie"
.
"În contextul în care plebiscitul evidenţiază diviziuni profunde în cadrul societăţii elene, unii se tem să nu se revină la conflictele sociale din perioada postbelică" a afirmat BalkanInsight. Textul a fost intitulat "Referendumul relevă diviziuni profunde între cetăţenii greci"
. 

Marine Le Pen, liderul partidului francez Frontul Naţional, îndeamnă ţările din Uniunea Europeană să constate "eşecul" monedei euro şi să revină la monedele naţionale, după ce poporul grec a respins măsurile de austeritate propuse de creditori, a relatat Atlantico. Marine le Pen a declarat că "BCE trebuie să înceteze imediat să mai facă abuz de putere şi să nu mai priveze Grecia de lichidităţi". "Sunt de părere că trebuie să constatăm eşecul monedei euro şi să ne concentrăm pe organizarea unui proces de revenire la monedele naţionale"
.

Un posibil “plan Grexit”
Ministerul german de Finanţe ar fi propus ieşirea temporară a Greciei din zona euro pe o perioadă de cinci ani, scrie Frankfurter Allgemeine Sonntagszeitung. “Propunerea a fost inclusă într-un document de poziţie pregătit de Ministerul de Finanţe de la Berlin”
. Guvernul grec a dezminţit informaţia. Theodoros Mihopoulos, şeful de Cabinet al premierului grec Alexis Tsipras, a afirmat  că informaţia publicată de Frankfurter Allgemeine Sonntagszeitung "este complet negată". Potrivit ziarului, Ministerul german de Finanţe a propus, de asemenea, ca guvernul să vândă bunuri - nespecificate - în valoare de aproximativ 50 de miliarde de euro, echivalentul a 56 de miliarde de dolari, pentru a plăti din datorii. În schimb,, “Grecia ar rămâne în Uniunea Europeană” şi ar primi "asistenţă pentru consolidarea creşterii economice, ajutor umanitar şi tehnic" suplimentare.
“O sugestie germană ca Grecia să părăsească zona euro pentru o perioadă de cel puţin cinci ani a fost coordonată cu cancelarul Angela Merkel”
 au declarat surse, sub protecţia anonimatului, 
Miniştrii de Finanţe din zona euro şi-au exprimat scepticismul cu privire la faptul că Grecia va implementa reformele pe care le-a promis în schimbul unui nou plan de salvare, reînviind astfel temeri potrivit cărora ţara ar putea să intre în faliment şi să iasă din zona euro. “Părăsirea blocului monedei europene comune de către Grecia - cunoscută şi ca "Grexit" - a fost mult timp un subiect tabu, însă un ziar german a scris că această opţiune a fost prezentată în mod oficial de către ministrul german de Externe Wolfgang Schauble. Ministrul german a transmis acest document de poziţie şi altor state din zona euro care consideră planul de reforme al Greciei inadecvat şi afirmă că singura opţiune a Atenei este să-şi îmbunătăţească propunerile sau să iasă din zona euro pentru o perioadă de cel puţin cinci ani” a afirmat Frankfurter Allgemeine Zeitung. “Germania este sceptică în privinţa faptului că o în Grecia poate avea loc o "schimbare culturală" din nevoia unei reforme ample, a declarat un oficial UE sub protecţia anonimatului. (…) "Dispute foarte puternice" au loc în spatele uşilor închise, între membrii Eurogrupului, a declarat oficialul. (…) Mulţi miniştri au declarat că nu mai pot crede Grecia pe cuvânt că va implementa reforme economice”
.
Preşedintele grupului parlamentar creştin-democrat, Ralph Brinkhaus se îndoieşte că Grecia va aplica reformele.. „Întrebarea care se pune, în prezent, este cît de credibil este ceea ce prezintă acum guvernul” grec”. Ţinând cont de faptul că 60% dintre greci au votat contra „ne punem întrebarea firească” dacă planul „va fi transpus (…) sau totul nu înseamnă nimic altceva decît promisiuni”
.  A scuti Grecia de plata datoriilor nu se află pe agenda Parlamentului german, a mai declarat Ralph Brinkhaus.  
Lideri politici din cadrul coaliţiei guvernamentale conduse către Syriza acuză grupul de ţări condus de Germania, că încearcă să doboare guvernul condus de Alexis Tsipras, a relatat The Financial Times. "Miza aici este o încercare de umilire a Greciei şi grecilor sau de răsturnare a Guvernului lui Alexis Tsipras"
 a declarat Dimitrios Papadimoulis, din cadrul Syriza, vicepreşedinte al Parlamentului European. 

Efimerida Ton Syntakton a precizat că, potrivit unor oficiali guvernamentali de la Atena, "unele ţări, din motive care nu au legătură cu reformele şi programul, nu vor un acord". "Ţări puternice din UE şi membri noi" se pliază intereselor de casă, a declarat ministrul grec de Externe, Nikos Kotzias, vizând, voalat, Germania. Liderul To Potami, Stavros Theodorakis a subliniat nevoia unui "adevărat guvern de uniune naţională" - un posibil semn al fisurilor pe frontal politic elen. "Ceea ce ne trebuie este o echipă hotărâtă de 20 de oameni, capabili şi progresişti, care să spună “hai s-o facem”"
. 

Ministrul grec al Economiei Giorgos Stathakis, i-a îndemnat pe parlamentarii din cadrul Partidului Syriza care nu sunt de acord cu politica de austeritate a guvernului “să demisioneze” din Parlament. "Asta este ceea ce aş face eu"
 a declarat.
Rusia ia în calcul să livreze în mod direct energie Greciei, pentru a-i sprijini economia, a declarat ministrul rus al Energiei, Aleksandr Novak.  Rusia "intenţionează să susţină relansarea economiei greceşti prin extinderea cooperării în sectorul energetic", a afirmat oficialul rus. "Studiem posibilitatea organizării unor livrări directe de energie către guvernul grec, care să înceapă în viitorul apropiat"
 a subliniat, apreciind că se poate ajunge la un asemenea acord.

Potrivit The Financial Times, ministrul de Finanţe, George Osborne, va încerca să blocheze orice tentativă a Uniunii Europene de a include fonduri britanice în noul program de asistenţă financiară internaţională pentru Grecia. În timpul unor convorbiri telefonice cu omologii săi din alte state membre UE, George Osborne a subliniat opoziţia Londrei faţă de participarea Marii Britanii la refinanţarea Greciei. ''Colegii noştri din zona euro au primit un mesaj clar şi puternic, potrivit căruia va fi inacceptabil de modificat poziţia britanică privitoare la programele europene de stabilizare financiară''
 a afirmat o sursă a Ministerului de Finanţe de la Londra.
Spania ar putea ajunge în situaţia Greciei dacă aceleaşi măsuri de austeritate i-ar fi impuse ţării iberice, a avertizat Yanis Varoufakis, fostul ministru elen de Finanţe. "Spaniolii trebuie să se uite în ograda proprie, la economia lor şi la situaţia socială a populaţiei, indiferent de ce se întâmplă în Grecia sau în orice altă parte" a mentionat fostul ministru elen. "Pericolul de a devein ca Grecia este tot timpul prezent şi va deveni realitate dacă aceleaşi greşeli, măsuri de austeritate, care i-au fost impuse Greciei, se vor repeta"
 a adăugat. 

Parlamentul grec a aprobat un al doilea pachet de schimbări politice

“Sub ameninţarea unui nou termen de plată, Parlamentul grec a aprobat un al doilea pachet de schimbări politice (…), despre care creditorii ţării au spus că trebuie adoptate înainte de începerea negocierilor detaliate pentru un pachet de salvare de 86 miliarde de euro. Noile măsuri, revizuirea sistemelor bancare şi judiciare, a trecut cu uşurinţă cu un sprijin important din partea partidelor de opoziţie, dornice de a face tot ce este nevoie pentru a menţine Grecia în zona euro. Votul a fost 230 la 63, cu cinci abţineri şi două abţineri”
 a rezumat situaţia The New York Times.

“Parlamentul grec a validat al doilea pachet de măsuri cerute de creditori”, scrie Le Monde. “Parlamentul grec a adoptat (…) un al doilea pachet de reforme cerute de creditorii Greciei înaintea unui nou plan de ajutor, în ciuda dezertărilor din tabăra premierului Alexis Tsipras. Potrivit numărătorii finale, 230 de parlamentari din 298 prezenţi au votat pentru adoptarea unei reforme a justiţiei civile şi punerea în aplicare a unei directive europene privind băncile, 63 au votat împotrivă, iar 5 s-au abţinut. Fostul ministru de Finanţe, Ianis Varoufakis (…) a votat “da” de această dată. (…) Syriza a putut conta pe voturile partenerului său de coaliţie, partidul naţionalist de dreapta ANEL şi pe cele ale opoziţiei, obţinând o majoritate largă de 230 de voturi. Acest al doilea vot în procedură de urgenţă într-o săptămână deschide calea finalizării, de aşteptat la jumătatea lunii august, al unui al treilea plan de ajutor pentru Grecia în valoare de cel puţin 80 de miliarde de euro pe trei ani, al cărui principiu a fost adoptat la 13 iulie cu UE şi FMI”
.
“Parlamentul grec a aprobat următoarea fază în reformele privind programul de salvare” scrie The Guardian. “Premierul Greciei a câştigat cu uşurință un vot crucial în privinţa unui program de salvare destinat naţiunii lovite de datorii, la câteva ore după ce Banca Centrală Europeană a infuzat cu numerar înfometatele bănci greceşti cu mult aşteptata lichiditate de urgenţă. Un total de 230 de parlamentari au sprijinit programul de reforme economice cerute de creditorii Greciei, în timp ce 63 au votat împotriva planului (…). Alexis Tsipras s-a confruntat din nou cu rebelii din propriul său partid care se opun planului de salvare. 36 de deputaţi Syriza au votat împotrivă ori s-au abţinut. Ianis Varoufakis, fostul ministru de Finanţe, a sprijinit măsurile”. Anterior, “a votat împotrivă la primul set de condiţii de salvare, inclusiv creşterea TVA şi reducerile de pensii, după ce demisionase. (…) Votul deschide calea pentru ca Grecia să înceapă discuţiiile oficiale cu creditorii săi pe un pachet de împrumuturi pe o perioadă de 3 ani, în valoare de 86 de miliarde de euro”
.
„Grecia trece cu bine de reviziile economice” a anunţat The Wall Street Journal. „Cu toate că Parlamentul elen a votat un al doilea lot de reforme economice capitale cerute de creditori, premierul Alexis Tsipras rămâne omul politic dominant din Grecia”
.

Acordul nuclear cu Iranul va duce la “un program arab de înarmare nuclear”
Potrivit Deutsche Welle, acordul încheiat la Viena în privinţa dosarului nuclear al Iranului “îi acordă ayatolahului Khamenei, aflat la cârma statului persan, precum şi regimului său teocratic represiv, un sistem totalitar exportând islamism şi terorism de 35 de ani, un spaţiu de manevră riscant nu doar pentru israelieni, ci pentru democraţii în genere”. Acordul nu ar fi “cu adevărat verificabil” - pe cale de consecinţă “nu e sigur defel că împiedică accesul Iranului la arme nucleare”. În plus, “sprijinul rusesc le conferă ayatolahilor acces şi la tehnologie balistică avansată”. Concluzia este că acordul “îi oferă tiraniei iraniene, prin ridicarea sancţiunilor, nu doar o nemeritată legitimitate internaţională, ci şi o marjă de acţiune financiară şi economică enormă”
.

În opinia ziarului  Jerusalem Post, este evident că “proxima consolidare a Iranului va echivala cu întărirea şi extinderea activităţii grupărilor armate extremiste din subordinea ayatolahilor”. Indiferent de faptul că ar fi vorba de Hezbollah, de mişcarea şiită, yemenită, Houthi, “ori de alte forţe teroriste”, întărirea lor, “ca şi impresia întăririi lor” vor fi, în sine, “suficiente pentru a spori tendinţele de destabilizare regional”. Explicaţia este că “forţele, mişcările şi regimurile sunite se vor simţi poate chiar mai ameninţate decât statul evreu”, care “posedă arme nucleare proprii”
.

 
Ziarul Al Hayat a apreciat că, foarte probabil, în zonă se va lansa un „program arab de înarmare nucleară”. În regiune, “Obama e perceput nu doar a fi excesiv de atent la radicalismele de tip sunit şi orb la extremismul şiit”, dar şi “pradă unei irepresibile tendinţe de a-şi abandona aliaţii, rând pe rând”, pentru a-i “curta pe duşmani”. Acest lucru “sporeşte, nu reduce, riscurile unui război”
.

Publicaţia satirică americană Onion a abordat maniera în care “Statele Unite încearcă să-l împace pe Benjamin Netanyahu, după ce preşedintele Obama îi stârnise premierului israelian mânia, acceptând un acord nuclear controversat cu Iranul”. Pentru a “calma temerile” legate de “carenţele în materie de posibilităţi de verificare a transpunerii promisiunii iraniene de a nu se mai construi, în republica islamică, bombe atomice”, SUA ar fi oferit Israelului o „upgradare a arsenalelor israeliene, prin livrări de rachete balistice”

Cotidianul Ha’aretz a anunţat “o propunere de convorbiri”, pe tema unei „imediate modernizări a capacităţilor ofensive şi defensive ale forţelor militare israeliene”, avansată Ierusalimului de către oficialităţile din Washington. Benjamin Netanyahu ar fi refuzat oferta, “pentru a nu se lansa semnalul greşit”, potrivit căruia “statul evreu ar fi sfârşit prin a accepta acordul cu Iranul”
. În final, Ha’aretz avea să admită că informaţia privind oferta americană - dezminţită la Washington - aparţinea unei publicaţii satirice, nicidecum cotidianului israelian. 

Potrivit publicaţiei National Review, senatorul Tom Cotton şi colegul său republican, Mike Pompeo, din Camera Reprezentanţilor, s-au referit la una dintre înţelegerile secrete încheiate cu ayatolahii, care vizează „cea mai tainică locaţie militară iraniană”. În fapt, “e vorba de baza militară Parchin”, unde, potrivit unor rapoarte, Iranul „a testat explozibile în cadrul programului său de dezvoltare a unei producţii de ogive nucleare”. Deşi a susţinut, constant, că nu ar urmări să-şi procure arsenale atomice, Iranul a refuzat în repetate rânduri să permită Agenţiei Internaţionale pentru Energie Atomică de la Viena să inspecteze baza. “Ayatolahii insistă ca iranienii să fie cei care să colecteze la Parchin mostrele şi probele necesare verificărilor efectuate de inspectorii AIEA, iar una din anexele secrete cu pricina pare a le acorda acest drept”
.
The Wall Street Journal face referire la o altă înţelegere secretă cu Iranul, care vizează „posibila dimensiune militară” a programului nuclear iranian, “chestiune în care Iranul şi-a încălcat, ani la rând, făgăduiala de a răspunde întrebărilor AIEA cu privire la munca savanţilor iranieni în cel puţin 11 domenii diferite”. Potrivit experţilor, "pentru ca inspecţiile să aibă sens, e obligatoriu ca Iranul" să detalieze clar şi fără echivoc „tot ceea ce a întreprins vreodată în materie de activităţi nucleare relevante”
. Din “logica evenimentelor şi mărturiilor existente” pare a reieşi că, în faţa “încăpăţânatului refuz iranian de a permite controale autentice”, şeful diplomaţiei americane, John Kerry, a încercat să salveze încheierea acordului, “acceptând substituirea SUA, ca instanţă responsabilă, cu AIEA”. Astfel, “administraţia din Washington nu e obligată să dea socoteală poporului pentru conţinutul ori consecinţele înţelegerilor secrete”.
Vaclav Klaus: “prin primirea imigranţilor ilegali, Europa se sinucide”
Potrivit Reuters, Germania ar urma „să respingă până la 75.000 de cereri de azil în acest an, în principal din partea imigranţilor din sud-estul Europei”, în contextul în care va grăbi procedurile de evaluare a solicitărilor  de extrădare a persoanelor provenite „din ţări considerate sigure” pentru a se „concentra asupra refugiaţilor din Siria şi Irak”
. 
Publicaţia Der Spiegel a precizat că „Germania a deportat peste 10.000 de străini în acest an”, mulţi dintre aceştia din ţări balcanice precum Serbia şi Macedonia, „aproape acelaşi număr ca în întreg anul 2014”.  Germania aşteaptă un aflux record de până la 800.000 de refugiaţi şi imigranţi în acest an, „de patru ori mai mult” decât anul trecut. „Cu legi privind azilul relativ liberale şi beneficii generoase, Germania este statul din UE care primeşte cei mai mulţi refugiaţi din Orientul Mijlociu şi imigranţi economici din sud-estul Europei”
.  Şeful Agenţiei federale pentru migraţie şi refugiaţi, Manfred Schmidt, a declarat pentru Der Spiegel că autorităţile vor trebui să decidă în cazul a peste 75.000 de cereri de azil ce vor fi depuse de imigranţi din ţări din vestul Balcanilor până la finalul anului 2015, iar „majoritatea acestora vor fi respinse”. Cancelarul german Angela Merkel a declarat că „Germania poate face faţă unui număr record de refugiaţi fără a mări taxele sau a dezechilibra bugetul”. Coaliţia aflată la guvernare va discuta o serie de măsuri, inclusiv reducerea birocraţiei pentru a facilita construcţia de adăposturi pentru solicitanţii de azil, accelerarea procedurilor de azil şi creşterea fondurilor pentru landuri şi municipalităţi. Agenda include şi extinderea listei ţărilor considerate sigure, „probabil pentru a include Kosovo, Albania şi Muntenegru”
. Printre ţările considerate sigure se numără Serbia, Macedonia şi Bosnia-Herțegovina. 

Publicaţia To Vima preia afirmaţiile ministrului elen privind politica migraţiei, Iannis Mouzalas, potrivit căruia ''între 15.000 şi 17.000 de refugiaţi'' se află în Lesbos, ceea ce reprezintă aproximativ o cincime din populaţia totală a acestei insule. ''Situaţia este, într-adevăr, pe cale să explodeze în insula'' cu 85.000 de locuitori, devenită una dintre „primele etape ale periplului european al zecilor de mii de refugiaţi şi imigranţi care fug de conflicte şi sărăcie din Orientul Mijlociu şi din Africa”
.
Uniunea Europeană „ar fi trebuit să facă mai mult în ceea ce priveşte criza imigranţilor şi să fi fost mai bine pregătită din punct de vedere al serviciilor de informaţii”
 a declarat fostul emisar european pentru Balcani, Stefan Lehne.  "UE nu a fost suficient de rapidă în a înţelege ce se întâmplă în regiune. Ar fi trebuit să se pregătească mai bine şi să facă mai mult în ceea ce priveşte serviciile de informaţii" a afirmat el pentru cotidianul sârb Danas. Totuşi, „nu putem nega faptul că dimensiunea problemei este fără precedent” - peste 160.000 de persoane au intrat în UE doar în luna iulie, „ceea ce nu s-a mai întâmplat până acum”
 a precizat Stefan Lehne. 

Confruntat cu un val de critici după ce a spus recent că Europa trebuie să rămână un spaţiu creştin, premierul ungar Viktor Orban a precizat, adresându-se diplomaţilor din ţara sa cu prilejul unei reuniuni, că îi „respectă pe musulmanii din Ungaria”, dar „nu vrea” ca „populaţia de această religie să crească numeric”, a menţionat Budapest Business Journal. „Bineînţeles că ne plac la nebunie chioşcurile de kebab de pe marile bulevardele din Budapesta” sau faptul că, „de Paşti, putem cumpăra carne de miel de la un măcelar sirian”
 a afirmat premierul de la Budapesta. 

Cei mai mulţi dintre „imigranţii sosiţi clandestin în Europa nu sunt refugiaţi, ci persoane care vin în Uniunea Europeană doar pentru un nivel de trai mai bun” a declarat premierul ungar Viktor Orban, subliniind că ţara sa „nu doreşte să găzduiască mulţi musulmani”, iar o eventuală instituire a unui „mecanism de redistribuire a refugiaţilor” prin cote obligatorii nu va face decât „să încurajeze şi mai mulţi imigranţi”
 să pornească spre Europa. „Europa nu trece acum printr-o criză a refugiaţilor, pentru că majoritatea imigranţilor ilegali nu sunt refugiaţi (...) Unii sunt într-adevăr refugiaţi, dar mulţi alţii nu fug de război şi persecuţii, ci au pornit către Europa în speranţa că vor găsi un trai mai bun” a afirmat Viktor Orban.  Premierul ungar a calificat drept „dificilă” situaţia refugiaţilor şi a comparat „afluxul de refugiaţi” cu cel al „populaţiei rrome”. Din punct de vedere istoric, „Ungaria are o minoritate de câteva sute de mii de romi”, a afirmat Viktor Orban, adăugând că „Ungaria nu cere distribuirea romilor în întreaga Europă”
.
Ziarul ABC preia afirmaţiile ministrul spaniol de Interne, Jorge Fernandez Diaz, care a cerut intensificarea măsurilor de control asupra solicitanţilor de azil ce fug din Siria, temându-se de o infiltrare a unor membri ai grupării Statul Islamic. "Spania nu va refuza nimănui dreptul de azil", a afirmat ministrul. Totuşi, "trebuie intensificate controalele la primirea acestor persoane". "Majoritatea covârşitoare sunt refugiaţi care fug de război, de teroare, dar nu putem să uităm că acolo există şi Statul Islamic, iar aceşti barbari au demonstrat că sunt capabili să-şi pună în practică ameninţările" a subliniat.  "Cum să ne îndoim de faptul că, în această avalanşă de imigranţi, nu se pot infiltra persoane care nu sunt refugiaţi?", s-a întrebat. "În plus, este evident că aceste persoane fug în special din Siria, acolo unde Statul Islamic este implantat"
 a adăugat. 

Preşedintele Franţei, François Hollande, a anunţat că ţara sa „va accepta 24.000 de refugiaţi în următorii doi ani din cei 120.000 pe care îi estimează Comisia Europeană pentru întreaga Uniune Europeană”, în cadrul „mecanismului permanent şi obligatoriu” propus de Paris şi Berlin. François Hollande a reiterat faptul că el şi cancelarul german Angela Merkel doresc ca Uniunea Europeană să sprijine planul potrivit căruia fiecare ţară membră să fie obligată să preia o cotă parte din numărul total de imigranţi. „Aceasta este o criză şi este o criză gravă şi dramatică. Dar, este o criză care poate fi controlată şi care va fi controlată”
 a precizat liderul de la Elysée. 

Prin primirea imigranţilor ilegali, „Europa se sinucide”, a avertizat fostul preşedinte ceh Vaclav Klaus, criticându-l totodată pe şeful diplomaţiei franceze, Laurent Fabius, care a adirmat că atitudinea ţărilor din Europa de Est faţă de aceşti refugiaţi este „scandaloasă”. „Declaraţiile ministrului francez de Externe şi ale multor alţi politicieni mi-au atras atenţia şi m-au iritat” a declarat Vaclav Klaus pentru publicaţia Denes. „Dacă Europa vrea să se sinucidă prin primirea unui număr nelimitat de imigranţi, nu are decât s-o facă, dar fără acordul nostru”, a punctat fostul preşedinte ceh între anii 2003-2013. „În ceea ce ne priveşte, noi trebuie să spunem un „nu” hotărât”, a afirmat, cu menţiunea că „imigraţia nu face parte din drepturile omului”, iar actualul mod de gândire al europenilor, „favorabili” primirii refugiaţilor, trebuie să se schimbe. „În timp ce aşteptăm ca Europa să îndrăznească să spună că imigraţia nu este un drept al omului, timpul trece şi situaţia devine tot mai ameninţătoare”
 a subliniat Vaclav Klaus.  
Europa „urmează orbeşte politica americană faţă de imigranţi” în cadrul angajamentelor aliate, iar apoi „poartă singură povara afluxului”
 important de imigranţi, a declarat  preşedintele Vladimir Putin. Criza imigranţilor cu care se confruntă, astăzi, Europa era absolut previzibilă, având în vedere că Occidentul continuă să-şi impună politicile în regiunile lumii musulmane, a afirmat şeful statului rus. „Am spus de mai multe ori: această criză era destul de previzibilă. Dacă vă amintiţi, Rusia şi eu personal am avertizat în legătură cu aceasta cu câţiva ani în urmă. Am avertizat că vor exista probleme de amploare, dacă aşa-numiţii noştri parteneri occidentali vor duce - aşa cum am spus întotdeauna - acea politică externă greşită, în special în regiunile lumii musulmane din Orientul Mijlociu, Africa de Nord, pe care o duc acum” a precizat liderul rus. „Aceasta este politica impunerii standardelor proprii, fără a ţine cont de particularităţile istorice, religioase, naţionale, culturale ale acestor regiuni” a adăugat liderul de la Kremlin, potrivit căruia „aceasta este în primul rând politica partenerilor noştri americani”
. În  context, Vladimir Putin şi-a exprimat „surprinderea” că o parte a mass-media din SUA critică Europa pentru „rigiditatea excesivă faţă de imigranţi”, afirmând că Statele Unite sunt cele care „au provocat” problema. „Statele Unite nu se confruntă cu un aflux de imigranţi atât de mare”, în timp ce Europa „urmează orbeşte instrucţiunile Statelor Unite” şi „suferă foarte mult”
 a subliniat Vladimir Putin.

Într-un text analitic, Deutsche Welle insistă asupra faptului că rezolvarea cauzei afluxului de imigranţi stă în redresarea ţărilor de origine ale acestora, cu implicarea Europei. Unii observatori şi oameni politici occidentali au început „să-şi însuşească lecţia principală de extras din actualul aflux de refugiaţi şi imigranţi” către Europa „spre a se salva de terorism, război şi mizerie”. Liderilor occidentali „ a început să le fie tot mai clar” că, „dacă Occidentul vrea să frâneze şi să controleze acest exod” şi să prevină potenţiale catastrofe, „nu va mai putea asista pasiv la războiul sirian şi la celelalte conflicte regionale”. Căci „nu poate fi decât absurd, miop şi laş ca Europa să primească refugiaţi”, dar „să refuze”, totodată, „să ajute la redresarea ţărilor şi a infrastructurii pentru refugiaţi în regiunea din care provin”
.
Marine Le Pen a acuzat Germania că îşi deschide frontierele pentru mii de imigranţi şi refugiaţi pentru că vrea să reducă salariile şi să angajeze "sclavi". "Germania gândeşte, probabil, că populaţia sa este muribundă şi încearcă să reducă salariile, continuând să recruteze sclavi prin intermediul imigraţiei în masă"
 a declarat Marine Le Pen.

